Maatietopalvelu

Kyselyvastaus

**Asiakirjan tunnus:** KT793

**Päivämäärä**: 5.12.2023

**Julkisuus:** Julkinen

**Libya / Naisten asema Libyassa**

**Libya / Situation of women in Libya**

Kysymykset

1. Mitä lainsäädäntöä Libyassa on liittyen naisten oikeuksiin?
2. Minkälaisia oikeudenloukkauksia naisiin ja tyttöihin kohdistuu?
3. Kohdistuuko naisiin Libyassa kunniaväkivaltaa?
4. Voivatko naiset saada viranomaissuojelua poliisilta? Voivatko naiset saada suojelua tai tukea muilta tahoilta (esim. järjestöiltä), mikäli he ovat joutuneet vakavan rikoksen, kuten seksuaalisen väkivallan tai lähisuhdeväkivallan kohteeksi?
5. Mikä on naisten poliittinen, taloudellinen ja sosiaalinen asema Libyan yhteiskunnassa? Erityisesti, minkälainen asema turvaverkottomilla naisilla on? Millainen on yksinäisen/turvaverkottoman naisen mahdollisuus elättää itsensä Libyassa? Mikä on eronneiden naisten asema Libyassa?

Questions

1. What kind of laws concerning women’s rights are there in Libya?
2. What kind of human rights violations are women and girls targeted with in Libya?
3. Are women targeted with ‘honor violence’ in Libya?
4. Can women receive state protection? Can they get protection or support from other sources (such as organizations) if they have been targeted with a serious crime such as sexual violence or domestic violence?
5. What kind of situation do women have in the Libyan society (political, economic, social)? In particular, what kind of situation do women without a safety net have? What is the possibility of a woman without a safety net to support herself? What is the situation of divorced women?

Kyselyvastauksessa sivutaan siirtolaisnaisten tilannetta Libyassa, mutta tätä teemaa ei käsitellä laajemmin.

# Mitä lainsäädäntöä Libyassa on liittyen naisten oikeuksiin?

***Kansainväliset sopimukset***

YK:n ihmisoikeusneuvoston 4.5.2023 päivätyn raportin[[1]](#footnote-1) mukaan Libyan vuoden 2011 perustuslaillisessa julistuksessa vahvistetaan valtion sitoutuminen ihmis- ja perusoikeuksiin ja näitä suojeleviin kansainvälisiin sopimuksiin. Periaate (naisten ja miesten) yhtäläisistä mahdollisuuksista on mukana ehdotetussa konsolidoidussa perustuslakiluonnoksessa artiklassa 16. Libya on ratifioinut kaikkinaisen naisten syrjinnän poistamista koskevan YK:n yleissopimuksen (CEDAW) vuonna 1989. Vuonna 1995 Libya muutti kaksi varaustaan yleissopimukseen liittymisestä (*accession*) yhdeksi. Libyan varaus koski sitä, ettei yleissopimukseen liittyminen saa olla konfliktissa islamilaisesta sharia-laista johdetuista henkilökohtaista asemaa koskevien lakien kanssa. Vuonna 2004 Libya liittyi yleissopimuksen lisäpöytäkirjaan (Optional Protocol to the Convention) ja ratifioi Afrikan ihmis- ja kansalaisoikeuksien peruskirjan pöytäkirjan koskien naisten oikeuksia Afrikassa (ns. Maputon pöytäkirja). Raportin mukaan ko. pöytäkirjan ratifioimisessa jätettiin varaus koskien avioliiton epäämistä, avioeroa ja asumuseroa. Libya ratifioi lasten oikeuksien yleissopimuksen vuonna 1993.[[2]](#footnote-2)

YK:n ihmisoikeusneuvoston raportin mukaan Libya ei ole allekirjoittanut pakolaisten asemaa koskevaa vuoden 1951 yleissopimusta eikä vuoden 1967 pöytäkirjaa. Raportin mukaan pakolaisia ja turvapaikanhakijoita kohdellaan Libyassa laittomina siirtolaisina. Raportin mukaan siitä huolimatta, että Libya on liittynyt ihmiskaupan, erityisesti naisten ja lasten kaupan ehkäisemistä, torjumista ja rankaisemista koskevaan pöytäkirjaan, maalla ei ole kattavaa ihmiskaupan vastaista lainsäädäntöä estämään ja eliminoimaan naisten ja tyttöjen ihmiskauppaa ja suojelemaan uhreja. Raportin mukaan siitä huolimatta, että Libyan lain nro 19/2010 artiklassa 10 säädetään, että siirtolaisia tulisi kohdella ”humanitaarisella tavalla, joka suojelee heidän arvoaan ja oikeuksiaan […]”, lain toimeenpanemista ei valvota. Libya on liittynyt useisiin alueellisiin ja kansainvälisiin kansalaisuudettomuutta koskeviin yleissopimuksiin.[[3]](#footnote-3)

***Kansallinen lainsäädäntö***

*Naisiin kohdistuvaa väkivaltaa koskeva lainsäädäntö*

YK:n ihmisoikeusneuvoston 4.5.2023 päivätyn raportin mukaan pitkittynyt konflikti ja käynnissä oleva epävakaus, poliittisen tahdon puute sekä merkittävät puutteet lähes kaikkia naisten oikeuksia koskevien lakien toimeenpanemisessa muodostavat suuren haasteen naisten ja tyttöjen oikeuksien edistämiselle. Raportin mukaan nykyinen lainsäädännöllinen kehys koskien naisiin kohdistuvaa väkivaltaa on puutteellinen, ja tarvittavien lakiuudistusten läpivieminen on keskeytetty. Tällä hetkellä ainut kansallinen laki, joka suoraan käsittelee naisiin kohdistuvaa väkivaltaa, on laki 10/1984, jossa säädetään, että naisella on oikeus odottaa, että hänen aviomiehensä pidättäytyy aiheuttamasta hänelle fyysistä tai psykologista haittaa. Laissa ei viitata kuitenkaan mihinkään mekanismeihin lain valvomiseksi. Raportin mukaan vuoden 2021 naisiin kohdistuvan väkivallan vastaisen lain luonnos olisi linjassa kansainvälisten suositusten kanssa mitä tulee naisten ja tyttöjen oikeuksien suojeluun ja edistämiseen, mutta lain käyttöönotossa ei ole tapahtunut kehitystä.[[4]](#footnote-4)

Yhdysvaltain ulkoministeriön vuotta 2022 käsittelevän ihmisoikeusraportin mukaan vuoden 2011 perustuslaillinen julistus kieltää kotiväkivallan, mutta ei sisällä säädöksiä rangaistuksista koskien naisiin kohdistuvaa väkivaltaa. Raportin mukaan Tripolissa ja Bengasissa on erikoistuneita tuomioistuimia, joissa käsitellään naisiin, miehiin ja lapsiin kohdistuvaa väkivaltaa. Tuomioistuimissa toimii viisi naispuolista tuomaria. Raportin mukaan saatavilla ei ollut tarpeeksi tietoa sen arvioimiseen, toimeenpaniko hallitus lainsäädäntöä tehokkaasti.[[5]](#footnote-5)

YK:n ihmisoikeusneuvoston 4.5.2023 päivätyn raportin mukaan Libyan rikoslaissa on yleisiä säännöksiä, joiden perusteella olisi periaatteessa mahdollista nostaa syytteitä naisiin ja tyttöihin kohdistuvasta kotiväkivallasta, mutta niitä ei toimeenpanna käytännössä. Rikoslain artiklan 375 mukaan mies, jonka ns. kunnian perusteella käyttämän väkivallan takia hänen vaimonsa kärsii vakavista vammoista, voidaan vangita korkeintaan kahdeksi vuodeksi. Samasta teosta ilman ns. kunniamotiivia voidaan langettaa korkeintaan seitsemän ja puolen vuoden vankeustuomio. Raportin mukaan artikla 375 samoin kuin monet muut rikoslain kohdat eivät ole linjassa kansainvälisten standardien kanssa. Erityishuolta herättää rikoslain artikla 407, jonka perusteella raiskaus nähdään rikoksena vapautta, kunniaa ja moraalia vastaan ennemmin kuin rikoksena uhria vastaan.[[6]](#footnote-6)

*Seksuaalinen väkivalta*

Human Rights Watchin (HRW) mukaan Libyan rikoslaissa kielletään avioliiton ulkopuolinen seksuaalinen kanssakäyminen, mukaan lukien samaa sukupuolta olevien henkilöiden välillä. Avioliiton ulkopuolisista seksuaalisista teoista voidaan rangaista ruoskinnalla (*flogging*) tai maksimissaan viiden vuoden vankeusrangaistuksella.[[7]](#footnote-7) YK:n tasa-arvojärjestön UN Womenin tammikuussa 2020 julkaiseman raportin mukaan laki nro 70/1973, joka tunnetaan myös ”Zina-lakeina”, kriminalisoi avioliiton ulkopuolisen seksin ja jättää huomiomatta eron yhteisymmärrykseen perustuvan seksin ja raiskauksen välillä.[[8]](#footnote-8)

Libyan lain mukaan raiskaaja voidaan vapauttaa syytteestä, mikäli hän menee naimisiin uhrin kanssa.[[9]](#footnote-9) Yhdysvaltain ulkoministeriön vuotta 2022 käsittelevän ihmisoikeusraportin mukaan menemällä naimisiin raiskauksen uhrin kanssa raiskaaja voi välttää 25-vuoden vankilatuomion. Raportin mukaan uhrin toiveilla ei ole väliä, mikäli hänen perheensä suostuu avioliittoon.[[10]](#footnote-10) YK:n ihmisoikeusneuvoston 4.5.2023 päivitetyn raportin mukaan artikla 424 mahdollistaa avioliiton raiskaajan ja raiskauksen uhriksi joutuneen naisen tai tytön välillä niin, että raiskaaja voidaan vapauttaa syytteestä, mikäli hän menee uhrin kanssa naimisiin eikä ota hänestä avioeroa kolmeen vuoteen.[[11]](#footnote-11) Raiskausta avioliiton sisällä ei ole kriminalisoitu rikoslaissa. Raiskauksen uhrit, jotka eivät pysty täyttämään korkeaa standardia todistusaineistolle, eivätkä näin todistamaan, että rikos on tapahtunut, voivat joutua syytteeseen aviorikoksesta ja kiinniotetuiksi.[[12]](#footnote-12)

Yhdysvaltain ulkoministeriön raportin mukaan seksuaalinen häirintä on kriminalisoitu, mutta tietoa ei ollut saatavilla toimeenpantiinko lakia tältä osin tai miten lakia olisi toimeenpantu.[[13]](#footnote-13)

YK:n 4.5.2023 päivätyn raportin mukaan rikoslain artikloissa 390–395 kielletään abortti, mukaan lukien naisille, jotka on raiskattu. Rangaistusta voidaan vähentää, mikäli abortti tehdään naisen itsensä tai hänen sukulaisen kunnian suojelemiseksi. Nainen, joka suorittaa itse oman aborttinsa, voi saada vähintään kuuden kuukauden vankeusrangaistuksen.[[14]](#footnote-14) YK:n ihmisoikeusneuvoston 20.3.2023 päivätyssä raportissa mainitaan, että abortti on kriminalisoitu paitsi tapauksissa, joissa äidin henki on vaarassa.[[15]](#footnote-15)

*Kansalaisuus*

Naiset eivät voi antaa omaa kansalaisuuttaan lapsilleen kuin erityistilanteissa. Erityistilateisiin kuuluu tilanteet, joissa esimerkiksi isä on kansalaisuudeton tai hänen kansalaisuuttaan ei tiedetä.[[16]](#footnote-16) Human Rights Watchin mukaan muussa tapauksessa ei-libyalaisen miehen ja libyalaisen naisen lapset voivat hakea kansalaisuutta tultuaan täysi-ikäisiksi, ja heidän vanhempansa ja viranomaiset hyväksyvät hakemuksen. Palestiinalaisen isän kanssa naimisissa olevien libyalaisten naisten lapset eivät voi saada Libyan kansalaisuutta.[[17]](#footnote-17)

Ihmisoikeusjärjestö Human Rights Watch kritisoi (Tripolissa sijaitsevan) GNU:n (Government of National Unity) ministerineuvoston asettamaa säädöstä, jonka mukaan libyalaisten naisten lapset, joilla ei ole Libyan kansalaisuutta, saisivat ”kaikki samat oikeudet kuin Libyan kansalaiset”. HRW:n mukaan asetuksessa mainitaan pääsystä ilmaiseen koulutukseen, terveydenhuoltoon ja viisumivapaaseen kulkuun Libyaan, mutta säädös ei takaa lapsille samoja oikeuksia kuin kansalaisille. HRW:n mukaan ilman kansalaisuutta nämä lapset kohtaavat vaikeuksia henkilöllisyysasiakirjojen hankkimisessa, eivätkä he esimerkiksi pysty äänestämään tai hakeutumaan julkiselle sektorille töihin.[[18]](#footnote-18)

YK:n ihmisoikeusneuvoston 20.3.2023 päivätyn raportin mukaan itsenäinen tiedonhankintaoperaatio[[19]](#footnote-19) oli huolissaan ei-libyalaisten miesten kanssa naimisissa olevien naisten kohtelusta. Paitsi että naiset eivät pystyneet antamaan kansalaisuuttaan lapsilleen yhtäläisesti miesten kanssa, raportin mukaan nämä naiset eivät saaneet pitää heidän kansallista henkilöllisyysnumeroa tai hakeutua poliittiseen virkaan.[[20]](#footnote-20)

Human Rights Watchin mukaan naiset ovat kohdanneet vaikeuksia hankkia avioliittolupia avioituakseen ei-libyalaisten miesten kanssa sen jälkeen, kun Libyan suurmufti vaati viranomaisia estämään naisia menemästä ulkomaalaisten kanssa naimisiin vuonna 2013.[[21]](#footnote-21)

*Perhelaki*

Yhdysvaltain ulkoministeriön vuotta 2022 käsittelevän ihmisoikeusraportin mukaan Libyassa ei ole yhtenäistä perhelakia (*family code*). Perheeseen liittyvissä oikeudellisissa kysymyksissä, kuten perintö-, avioero-, ja omistusoikeuskysymyksissä, turvaudutaan yleensä islamilaiseen uskonnolliseen lakiin, sharia-lakiin. Vaikka siviililaissa taataan yhtäläiset oikeudet perintöön, naiset saavat usein miehiä vähemmän perintöä miehiä suosivan sharia-lain tulkinnan takia.[[22]](#footnote-22)

YK:n tasa-arvojärjestön UN Womenin raportin mukaan islamilaisessa laissa isä tunnistetaan lasten lailliseksi huoltajaksi, ja äiti fyysiseksi huoltajaksi. Lisäksi libyalaiset naiset eivät nauti samoista oikeuksista matkustaa lasten kanssa ulkomaille kuin miehet. Avioerotilanteissa tyttöjen huoltajuus annetaan yleensä äidille, kunnes tytär menee naimisiin, ja poikien huoltajuus annetaan äidille, kunnes pojat saavuttavat murrosiän. Raportissa viitataan YK:n kehitysjärjestön (UNDP) tietoon ja esitetään, että Libyan perhelaissa moniavioisuus on ollut sallittua vuodesta 2013 alkaen. Raportissa viitataan Ison-Britannian Home Officen raporttiin ja mainitaan, että ennen konfliktia vuonna 2006 alle 3 % alle 20-vuotiaista naisista oli naimisissa. Kuitenkin YK:n kehitysjärjestön mukaan konfliktin takia varhaisista avioliitoista ja pakkoavioliitoista oli tullut yleisempiä.[[23]](#footnote-23)

YK:n ihmisoikeusneuvoston 4.5.2023 päivätyn raportin mukaan lapsiavioliitot on yksi pääasiallinen syy koulun jäämiselle kesken.[[24]](#footnote-24) YK:n raportissa viitataan yhdysvaltalaiseen National Democratic Instituteen (NDI), jonka mukaan lapsiavioliittojen trendi Libyassa oli laskeva useiden vuosien ajan, mutta niiden määrä nousi huomattavasti (*skyrocketed*) vuonna 2022, osin perustuen GNU:n ohjelmaan, jossa tarjotaan jopa 40 000 dinaaria (noin Yhdysvaltain 8 700 dollaria) vastanaineelle pariskunnalle. Itä-Libyassa toimiva kilpaileva hallitus oli lanseerannut oman vastaavan ohjelmansa. NDI:n mukaan näillä ohjelmilla oli ollut negatiivinen vaikutus yli 900 libyalaiseen tyttöön, joiden perheet olivat pakottaneet heidät naimisiin saadakseen hallituksen lupaaman rahan.[[25]](#footnote-25)

# Minkälaisia oikeudenloukkauksia naisiin ja tyttöihin kohdistuu?

Naisiin ja tyttöihin kohdistuu Libyassa monenlaisia oikeudenloukkauksia, mukaan lukien vakavaa väkivaltaa (ks. tarkemmin alla). Alla aihetta on käsitelty erityisesti YK:n ihmisoikeusneuvoston 4.5.2023 päivätyn naisiin kohdistuvaa väkivaltaa Libyassa käsittelevän raportin kautta. Kunniaväkivaltaa käsitellään tarkemmin kohdassa 3 ja naisiin kohdistuvaa yhteiskunnallista rajoittamista ja syrjintää kohdassa 5. Ks. myös kohta 4 koskien viranomaissuojelua.

YK:n ihmisoikeusneuvoston 4.5.2023 päivätyn raportin mukaan libyalaisiin naisiin ja tyttöihin kohdistuu laajamittaisesti ja systemaattisesti vakavaa väkivaltaa. Ns. naismurhat (*femicide*) ovat lisääntyneet, samoin kuin fyysisen, taloudellisen ja poliittisen väkivallan muodot sekä yksityisessä että julkisessa tilassa. Naisiin kohdistuvan fyysisen väkivallan muotoihin kuuluu tahdonvastaiset katoamiset, seksuaalinen häirintä ja väkivalta, mukaan lukien raiskaukset, sekä kidutus ja mielivaltaiset vangitsemiset. Väkivaltaan syyllistyvät usein perheenjäsenet sekä henkilöt ja instituutiot, jotka ovat kytköksissä viranomaisiin ja aseellisiin ryhmiin. Raiskaukset avioliiton sisällä ovat tavanomaista ja niihin liittyy usein muita väkivallan muotoja, kuten pahoinpitelyjä, solvaamista ja hylkäämisiä ilman, että naisella on mahdollisuutta pitää huolta itsestään, sekä nöyryyttämistä perheen kesken tai julkisesti.[[26]](#footnote-26)

Raportissa mainitaan eri ryhmiä, joihin kuuluvat naiset ja tytöt ovat erityisessä riskissä kohdata väkivaltaa. Näihin ryhmiin kuuluvat poliittisesti aktiiviset naiset ja ihmisoikeuspuolustajat, ISISiin tai muihin aseellisiin äärijärjestöihin liitetyt naiset ja lapset, sisäisesti siirtymään joutuneet naiset ja tytöt, naiset, joiden nähdään toimivan vakiintuneiden sosiaalisten ja uskonnollisten normien vastaisesti, ulkomaalaisten miesten kanssa naimisissa olevat naiset, ei-libyalaiset naiset (erityisesti afrikkalaistaustaiset) ja vangittuna olevat naiset.[[27]](#footnote-27)

YK:n ihmisoikeusneuvoston 4.5.2023 päivätyssä raportissa viitataan vuosina 2017–2018 toteutettuun yhteistutkimukseen, jonka mukaan ainakin 88 % tytöistä oli raportoinut kokeneensa jotakin väkivallan muotoa. Monissa tyttöihin kohdistuvissa väkivaltatapauksissa tekijä on perheenjäsen, opettaja tai muu yhteisön jäsen, kuten viranomaisiin liitettyjen aseellisten ryhmien jäsen. Raportissa mainitaan, että tieto tyttöjen ja nuorten väkivaltakokemuksista on puutteellista. Seksuaalirikoksista annettavien tuomioiden alhainen määrä sekä psykologiset ja fyysiset esteet raportoida seksuaalirikoksista luovat rankaisemattomuuden kulttuurin seksuaalisen väkivallan ja häirinnän suhteen. Raportissa mainitaan, että tyttöihin kohdistuu haitallisia ja traumaattisia rituaaleja, kuten naimattomiin tyttöihin kohdistuvat rituaalit, joiden tarkoitus on osoittaa, että tyttö on neitsyt.[[28]](#footnote-28)

Raportin mukaan internetissä tapahtuva väkivalta (*online violence*) naisia ja tyttöjä vastaan on nouseva ongelma Libyassa. Teknologiaa käytetään naisten ja tyttöjen uhkailuun estämään heitä ilmaisemasta ajatuksiaan. Sitä käytetään usein väkivallan uhrien nimeämiseen ja häpäisemiseen yhteisössä, tai herjaavissa kampanjoissa. Molemmissa tapauksissa nimeämisen ja häpäisemisen uhreiksi joutuneet naiset ja tytöt voivat joutua hyökkäyksen kohteeksi tai jopa surmatuksi perheenjäsenen, muun yhteisön ja/tai militiaryhmien toimesta. Moniin tyttöihin kohdistuu painetta poistua internet-foorumeilta tai sensuroida itseään välttääkseen väkivallan.[[29]](#footnote-29)

Raportin mukaan on tietoa, että naisia ja tyttöjä, jotka torjuvat auktoriteettiasemassa olevien miesten, mukaan lukien lainvalvontaviranomaisissa ja militioissa työskentelevien miesten, lähestymisyritykset, voidaan syyttää aviorikoksesta, joka on rangaistava rikos. Vastaaviin syytöksiin liittyvä stigma ja mielivaltaisen kiinnioton mahdollisuus altistaa tyttöjä ja naisia heidän henkeä uhkaaville riskeille, mukaan lukien ns. kunniamurhille.[[30]](#footnote-30)

YK:n ihmisoikeusneuvoston 20.3.2023 päivätyssä itsenäisen tiedonhankintaoperaation raportissa esitetään, että Libyan valtiolliset toimijat ja LNA:n[[31]](#footnote-31) (Libyan National Army) joukot käyttävät yhä laajasti seksuaalista ja sukupuolittunutta väkivaltaa pakottaakseen tunnustuksia, rangaistakseen, alistaakseen ja hiljentääkseen journalisteja, aktivisteja, kiinniotettuja, siirtolaisia ja naisia, mukaan lukien oletetun seksuaali- tai sukupuoli-identiteetin perusteella. Aseelliset ryhmät ISA (Libyan Internal Security Agency)[[32]](#footnote-32) sekä SDF (Special Deterrence Forces)[[33]](#footnote-33), jotka ovat muodollisesti osa valtiota, ovat olleet osallisina vastaavassa väkivallassa.[[34]](#footnote-34)

*Kotiväkivalta*

Yhdysvaltain ulkoministeriön raportin mukaan kotiväkivallan yleisyydestä ei ole saatavilla luotettavia tilastoja. Sosiaaliset ja kulttuuriset esteet, kuten poliisin ja oikeuslaitoksen haluttomuus toimia (kotiväkivaltatilanteissa) ja perheen haluttomuus kertoa julkisesti väkivallasta, osaltaan vaikuttivat tehokkaan viranomaistoiminnan puutteeseen. Moni libyalainen kansalaisjärjestö oli raportoinut pitkin vuotta, että naisiin kohdistui kotiväkivaltaa miehiä enemmän.[[35]](#footnote-35)

Yhdysvaltalaisen demokratia- ja ihmisoikeusjärjestön Freedom Housen mukaan Libyassa ei ole lakeja, jotka erityisesti koskevat tai kriminalisoivat kotiväkivaltaa, ja suurinta osaa tällaisesta väkivallasta ei raportoida sosiaalisen stigman ja koston pelon takia. Raiskauksista ja muusta seksuaalisesta väkivallasta on tullut enenevissä määrin vakava ongelma konfliktin aiheuttamassa laittomassa ympäristössä.[[36]](#footnote-36)

YK:n ihmisoikeusneuvoston 20.3.2023 päivätyssä itsenäisen tiedonhankintaoperaation raportissa esitetään, että operaatio oli saanut tietoa kotiväkivallan lisääntymisestä liittyen aseiden saatavuuteen, pahoinpitelijöiden kärsimään traumaan, COVID-19-pandemiaan ja turvallisuudesta vastaavien toimijoiden asettamiin liikkumisrajoituksiin (*security-imposed movement restrictions*).[[37]](#footnote-37)

YK:n seksuaali- ja lisääntymisterveysjärjestön (UNFPA) mukaan aseellinen konflikti, pitkittynyt epävakaus ja COVID-19-pandemmia olivat suhteettomasti vaikuttaneet tyttöjen ja naisten asemaan johtaen lisääntyneeseen kotiväkivaltaan ja muuhun naisiin kohdistuvaan väkivaltaan.[[38]](#footnote-38)

Koskien rikoslain artiklaa 424 (ks. yllä), joka mahdollistaa raiskaajan vapauttamisen syytteistä, mikäli hän menee naimisiin uhrin kanssa, YK:n ihmisoikeusneuvoston 4.5.2023 päivätyssä raportissa esitetään, että tämä lain mahdollistama tapa oli laajalle levinnyt ja perheet rohkaisivat siihen suojellakseen raiskauksen uhreja sosiaaliselta stigmalta ja marginalisaatiolta, ja varmistaakseen selkeyden suvunjatkamisessa (*clarity of lineage*) siinä tapauksessa, että raiskauksen uhri tulee raskaaksi.[[39]](#footnote-39)

*Uskonnollisten ja sosiaalisten normien vastaisesti toimivat naiset*

Yhdysvaltain ulkoministeriön raportissa esitetään, että kansalaisjärjestöjen mukaan naisiin kohdistui laaja-alaista häirintää ja uhkailua aseellisten ryhmien toimesta, mukaan lukien häirintää ja mielivaltaisia kiinniottoja perustuen syytöksiin ”epä-islamilaisesta” käyttäytymisestä. Aseellisten ryhmien raportoitiin häiritsevän ilman miespuolista “holhoajaa” matkustavia naisia. Aseellisten ryhmien raportoitiin myös pyytäneen julkisessa tilassa (yhdessä) aikaa viettäneitä naisia ja miehiä näyttämään avioliittotodistuksensa, jotta heidän suhteensa voitiin varmistaa.[[40]](#footnote-40)

YK:n ihmisoikeusneuvoston 4.5.2023 päivätyn raportin mukaan naisiin, joiden nähdään toimivan vakiintuneiden sosiaalisten ja uskonnollisten normien vastaisesti kohdistuu oikeudenloukkauksia. Naisten ja tyttöjen, joiden nähtiin olevan liian itsenäisiä tai joiden nähtiin pilanneen perheen maineen tai haastaneen sosiaalisia tai uskonnollisia normeja, raportoitiin tulleen perheensä eristämiksi tai heihin kohdistettiin ”korjaavia rangaistuksia”, jotka voivat olla pahoinpitelyitä tai muuta väkivaltaa, mukaan lukien seksuaalista väkivaltaa. Henkilöä, joka nähdään ”feministinä” voidaan tutkia tai hänet voidaan pidättää, muiden muassa Tripolissa toimivan ISA:n toimesta. Erityisedustaja sai kuulla matkallaan, että naisten ja miesten välistä tasa-arvoa ajaviin henkilöihin, mukaan lukien naispuolisiin ihmisoikeuspuolustajiin kohdistetaan vihapuhetta tarkoituksena hiljentää heidät. Joidenkin raportointien mukaan heitä voidaan myös syyttää uskostaan luopumisesta (*apostasy*), joka ei ole itsessään rikos, mutta militiat saattavat nähdä asiakseen rangaista tällaista henkilöä.[[41]](#footnote-41)

YK:n ihmisoikeusneuvoston 4.5.2023 päivätyn raportin mukaan naiset ja/tai heidän perheenjäsenensä, joilla on tai katsotaan olevan valtaapitäviä vastustavia poliittisia mielipiteitä, jotka yhteisössä toimiessaan vastustavat valta-asemassa olevia (*who oppose powerful actors on the ground*) tai jotka rikkovat sosiaalisia normeja kohtaavat törkeää väkivaltaa, kuten naismurhia, raiskauksia, kidutusta, kidnappauksia ja muita seksuaalisen väkivallan muotoja ja tahdonvastaisia katoamisia. Esimerkiksi vuonna 2020 samaan perheeseen kuuluva ryhmä naisia kaapattiin ns. Kaniyat-militian[[42]](#footnote-42) toimesta, ja myöhemmin he löytyivät joukkohaudasta Tarhunassa. Toisiin esimerkkeihin kuuluu merkittävien naisaktivistien, kuten Salwa Bugaighisin, Fareeha al-Berkawin, Intissar al-Hasaerin ja Hanan al-Borosin[[43]](#footnote-43) surmat. Kyseessä olevat henkilöt olivat kritisoineet voimakkaita poliitikkoja ja sotilasjohtajia. Näiden surmien motiivina samoin kuin moniin muihin naisiin kohdistetun uhkailun, häirinnän ja hyökkäysten motiivina on raportin mukaan esimerkin asettaminen niin, etteivät naiset uskalla olla äänessä julkisuudessa. Raportissa mainitaan lisäksi esimerkiksi, että aseellisen ryhmän toimesta vuonna 2019 kidnapatun Libyan edustajainhuoneen jäsenen Siham Sergiwan[[44]](#footnote-44) kohtalosta ei tiedetä, ja että naispuoliset ihmisoikeuspuolustajat ovat ilmaisseet huolensa omasta turvallisuudestaan ja osa heistä työskentelee salassa vallanpitäjien ja yhteisöjensä vastareaktion pelossa. Helmikuussa 2023 voimaan astuneen ”kyber-rikollisuuden vastaisen” lain jälkeen raportoitiin naispuolisten ihmisoikeuspuolustajien pidätyksistä. Naisia syytettiin siitä, että he ”loukkaavat Libyan traditioita”.[[45]](#footnote-45)

*Vankien kohtelu*

YK:n ihmisoikeusneuvoston 4.5.2023 päivätyn raportin mukaan Libyan yhteiskunnan läpäisevä rankaisemattomuus yhdistettynä hallinnon ja oikeusvaltioperiaatteen hajoamiseen näkyy erityisesti vangittuna olevien henkilöiden kohtelussa, etenkin naisten ja tyttöjen. Tripolin Jadidan naisten vankilaa lukuun ottamatta missään muussa pidätyskeskuksessa tai vankilassa ei ole naispuolisia vartijoita. Miespuolisilla vartijoilla on vapaa pääsy naispuolisten vankien selliin, mikä lisää seksuaalisen väkivallan riskiä. Raportin mukaan Mitigan vankilassa, jota SDF ylläpitää, on arviolta 80 libyalaista ja ei-libyalaista naista ja tuntematon määrä lapsia, joiden olosuhteet ovat vakavat. Vankeihin kohdistuu väkivaltaa, seksuaalista väkivaltaa, kidutusta, eikä heillä ole pääsyä terveydenhuoltoon, oikeudelliseen apuun eikä heillä ole vierailuoikeuksia. Naisvangit aloittivat nälkälakon vuonna 2021, joka tukahdutettiin brutaalisti.[[46]](#footnote-46)

Raportin mukaan naisia ja heidän lapsiaan, joiden väitetään olevan yhteydessä ISIS-taistelijoihin, on pidetty vangittuna Kuwafiyan pidätyskeskuksessa Bengasissa. Raportin mukaan monet naisista olivat itse lapsia silloin, kun heidät värvättiin, kaapattiin tai painostettiin menemään naimisiin ISIS-taistelijoiden kanssa. Raportissa viitataan muiden YK-järjestöjen raportointiin ja esitetään, että pidätyskeskuksessa oleviin naisiin kohdistuu seksuaalista väkivaltaa (mukaan lukien raiskauksia), ja heiltä puuttuu pääsy kunnolliseen ruokaan, veteen ja perusmuotoiseen hygieniaan ja terveydenhoitoon. Niin ikään naisten lapset kärsivät surkeista oloista.[[47]](#footnote-47)

Lawyers for Justice in Libya (LFJL) ja Libya Crimes Watching (LCW) yhteinen julkilausuma 19.4.2023 keskittyy Kuwafiyan vankilan oloihin viiden entisen kiinniotetun lausuntojen pohjalta, joiden perusteella vankeja kohtaan on tehty räikeitä ihmioikeusloukkauksia, joihin kuuluu mm. tahdonvastaiset kadottamiset, puute pääsyssä terveydenhoitoon, mielivaltaiset kiinniotot, kidutus, raiskaus, kaltoinkohtelu ja perheen tai lakineuvonnan tapaamisen estäminen. Seksuaalinen häirintä ja raiskaus ovat yleistä Kuwafiyan vankilassa. Viisi haastateltua entistä kiinniotettua raportoivat kuulleensa vuodesta 2018 vangittuna olleen libyalaisen naisen, Iftikhar Boudran, kärsimästä seksuaalisesta, fyysisestä ja psykologisesta väkivallasta. Entiset kiinniotetut kertoivat, että he kuulivat usein naisten ja lasten huutoa naisten siivestä, joka sijaitsi 30 metrin päässä miesten selleistä. Naisvangin on raportoitu epätoivossaan yrittäneen kiivetä vankilan muurin yli tehdäkseen itsemurhan.[[48]](#footnote-48)

Julkilausuman mukaan kiinniotettuja usein kuulustellaan ja kidutetaan eri turvallisuudesta vastaavien ryhmien kuten ISAn (Internal Security Apparatus)[[49]](#footnote-49) tai Tariq Ben Ziad -ryhmän (TBZ)[[50]](#footnote-50) toimesta ennen kuin he saapuvat al-Kuwaifiyan vankilaan. Haastateltujen uhrien mukaan syitä, joiden perusteella he olivat joutuneet kiinniotetuksi ovat mm. kriittisten mielipiteiden esittäminen LNA:sta tai Khalifa Haftarista sosiaalisessa mediassa, se, että kiinniotetun perheenjäseniä on toiminut taistelutehtävissä LNA:ta vastaan ja kaupankäyntiin liittyvät kiistat viranomaisten tai muiden vaikutusvaltaisten henkilöiden kanssa. Lisäksi henkilöitä on otettu kiinni, koska hänen on ollut lähtöisin tietystä kaupungista tai hänen on epäilty olevan osa radikaali-islamistista aseellista ryhmää.[[51]](#footnote-51)

Yhdysvaltain ulkoministeriön vuotta 2022 käsittelevän ihmisoikeusraportin mukaan naisvankien olot eivät yltäneet kansainväliselle minimistandardille. Vaikka naiset ja miehet pidettiin usein erillisissä tiloissa, naisten vankiloissa oli lähes kaikissa tilanteissa miespuoliset vanginvartijat. Raportissa viitataan YK:n Libyan operaation (UNSMIL) raportointiin, ja esitetään, vankeudessa olevia naisia pakotettiin prostituutioon seksuaaliseen orjuuttamiseen viittaavissa olosuhteissa.[[52]](#footnote-52)

*Ihmiskauppa*

Yhdysvaltain ulkoministeriön Libyaa koskevassa ihmiskaupparaportissa esitetään, että monet viranomaiset olivat osallisena ihmiskaupassa. Esimerkiksi siirtolaisten pidätyskeskuksia ylläpitävä DCIM (Department to Combat Illegal Migration) systemaattisesti käyttivät kiinniotettuja siirtolaisia seksuaalisesti hyväksi muiden hyväksikäytön muotojen lisäksi seksikaupassa. Vartijat ja muu henkilökunta painostivat vangittuja siirtolaisia suorittamaan seksuaalisia palveluksia perustarvikkeiden saamiseksi tai vapautuakseen vankilasta. Kansalais- ja kansainväliset järjestöt raportoivat DCIM:n vartijoiden ja sotilaiden myyvän naispuolisia vankeja ulkopuolisille, jotka sitten käyttivät naisia hyväksi seksikaupassa.[[53]](#footnote-53)

Lisäksi esimerkiksi YK:n asiantuntijat ilmaisivat heinäkuussa 2023 huolensa siirtolaisiin ja pakolaisiin kohdistuvista oikeudenloukkauksista, mukaan lukien ihmiskaupasta. Heinäkuussa 2023 julkaistussa tiedotteessa nostetaan esiin tapaus helmikuulta 2023, jossa DCIM:n epäiltiin vapauttaneen 120 siirtolaista ja pakolaista varastorakennuksesta Kaakkois-Libyassa sijaitsevassa Tazirbussa. Tämän jälkeen siirtolaiset ja pakolaiset, joihin kuului mahdollisia ihmiskaupan uhreja, siirrettiin tuntemattomaan paikkaan olosuhteissa, jotka voivat täyttää tahdonvastaisen katoamisen kriteerit. Siirtolaisten ja pakolaisten kiinnioton väitettiin jatkuneen, ilman, että heillä oli pääsyä asianajajiin, apuun tai suojeluun. Arviolta 700 henkilöä oli väitetysti vapautettu ja siirretty pidätyskeskuksiin sen jälkeen, kun heitä oli pidetty vangittuna ja kidutettu lunnaiden toivossa eri puolilla Tazirbua edeltävän kahden vuoden aikana.[[54]](#footnote-54)

Yhdysvaltain ulkoministeriön raportissa esitetään, että Libyan hallinnolla ei ollut olemassa rakenteita, institutionaalista kapasiteettia tai laaja-alaista poliittista tahtoa tai resursseja aktiivisesti tunnista ja suojella haavoittuvassa asemassa olevia ihmiskaupan uhreja, kuten siirtolaisia, pakolaisia, turvapaikanhakijoita, naisia seksikaupassa ja aseellisten ryhmien värväämiä lapsia. Raportin mukaan Libyassa oli rajoitettu määrä sosiaalisia ”kuntoutuskeskuksia” naisille, jotka olivat osallisia seksikaupassa tai muun seksuaalisen hyväksikäytön uhreja. Nämä keskukset toimivat kuitenkin tosiasiassa vankiloina, ja kansainväliset tarkkailijat raportoivat kaltoinkohtelusta näissä keskuksissa.[[55]](#footnote-55) YK:n asiantuntijat esittivät heinäkuussa 2023 huolensa siitä viiveestä, joka libyalaisilla viranomaisilla oli reagoidessa epäilyihin siirtolaisiin ja pakolaisiin kohdistuvaan ihmiskauppaan ja muihin vakaviin ihmisoikeusloukkauksiin, kuten mielivaltaisiin kiinniottoihin, tahdonvastaisiin kadottamisiin, kidutukseen ja seksuaaliseen väkivaltaan.[[56]](#footnote-56)

# Kohdistuuko naisiin Libyassa ns. ”kunniaväkivaltaa”?

Libyassa naisiin kohdistuu ns. ”kunniaväkivaltaa”.[[57]](#footnote-57) Esimerkiksi UN Womenin raportin mukaan kotiväkivalta on vaikea ja tabu aihe Libyassa. Konservatiiviset uskonnolliset näkökulmat ja beduiiniperinteet asettavat ”kunnian” sosiaalisten suhteiden keskiöön, ja nykyisessä rikoslaissa naisiin kohdistuva väkivalta nähdään naisen kunnian häpäisemisenä ennemmin kuin hänen fyysisen koskemattomuutensa loukkaamisena. Seksuaalisen väkivallan uhrin nähdään menettäneen arvonsa, mikä johtaa oikeustapauksissa usein siihen, että tuomioistuimet tutkivat naisen seksuaalista historiaa ennemmin kuin syytetyn toimintaa.[[58]](#footnote-58)

Kuten yllä on mainittu, YK:n ihmisoikeusneuvoston 4.5.2023 päivätyn raportin mukaan Libyan rikoslain artiklan 375 mukaan mies, jonka vaimo miehen ns. kunnian perusteella käyttämän väkivallan takia kärsii vakavista vammoista, voidaan vangita korkeintaan kahdeksi vuodeksi. Samasta teosta ilman ns. kunniamotiivia voidaan langettaa korkeintaan seitsemän ja puolen vuoden vankeustuomio.[[59]](#footnote-59) Human Rights Watchin mukaan Libyan rikoslaissa mahdollistetaan alennettu tuomio pahoinpitelystä tai surmasta, mikäli mies pahoinpitelee tai surmaa vaimonsa tai muun naispuolisen sukulaisen, koska epäilee häntä avioliiton ulkopuolisesta suhteesta.[[60]](#footnote-60)

Kunniaväkivallan äärimmäisistä muodoista kuten ”kunniamurhista” löytyy Libyasta raportointia useiden vuosien ajalta.[[61]](#footnote-61)

BBC:n artikkelissa vuodelta 2011 käsitellään raiskattuja naisia, joihin kohdistuu Libyassa ns. ”kunniamurhia”. Vaikka lähde on yli kymmenen vuotta vanha, kuvataan siinä hyvin konkreettisesti raiskausten aiheuttamaa häpeää, eikä ole oletettavaa, että tällaiset asenteet muuttuisivat kovinkaan nopeasti. Artikkelin mukaan naiset, jotka tulivat raiskauksesta raskaaksi, olivat avustusjärjestöjen mukaan riskissä tulla perheensä surmaamaksi. Artikkeliin haastatellun YK:n pakolaisjärjestön (UNHCR) edustajan mukaan raiskaustapauksessa koko kylän tai kaupungin nähdään tulleen häpäistyksi. Libyalaisten hyväntekeväisyysjärjestöjen mukaan he olivat saaneet tietoonsa raportointia maan länsiosasta, jonka sanotaan olevan erityisen konservatiivinen alue, että (entisen Libyan johtajan) Muammar Gaddafin joukot olivat (vuoden 2011 sisällissodan aikana) raiskanneet naisia ja tyttöjä heidän isiensä ja veljiensä edessä. Vapaaehtoistyöntekijä Hana Elgadin mukaan tilanne oli naisille ”kuolemaa pahempi”, koska he olivat alueelta, jossa naiset eivät mene ulos talosta ilman, että he peittävät kasvonsa huiviin. Libyalaisen avustusjärjestön World for Libyan edustajan mukaan monet isät surmaavat tyttärensä, mikäli he saavat tietää, että tytär on raiskattu. Elgadin järjestö maksoi naisille abortteja, jottei raiskaus kävisi ilmi. Libyalaiset kansalaisjärjestöt uskoivat, että monet arviolta 130 000 Länsi-Libyasta Tunisiaan paenneesta olivat raiskauksen uhreja, jotka olivat liian häpeissään hakeakseen apua. Yhdessä esimerkkitapauksessa kuvataan, kuinka koko perhe oli raiskattu ja saanut HIV-tartunnan. Perheen isä oli palannut Tripoliin ennemmin kuin hakenut apua, ja perheen äiti pelkäsi Tunisiassa sairaalaan menoa, jotteivat libyalaiset pakolaiset näe häntä ja arvaa, että hänet on raiskattu.[[62]](#footnote-62)

Amnesty International raportoi vuotta 2014 käsittelevässä ihmisoikeusraportissaan, että useiden naisten raportoitiin tulleen surmatuksi miespuolisten sukulaisten toimesta niin kutsutuissa ”kunniamurha”-tapauksissa Sebhassa (Etelä-Libyassa).[[63]](#footnote-63)

YK:n ihmisoikeusneuvoston 20.3.2023 päivätyssä raportissa mainitaan heinäkuussa 2022 tapahtunut ”kunniaan liittyvien” naismurhien aalto, jota on kutsuttu ”veriseksi viikoksi”. Pelkästään Eid al-Adha -viikon aikaan ainakin kuusi naista surmattiin heidän aviomiestensä, isiensä, veljiensä tai kihlattujensa toimesta. Julkinen protesti johti pidätyksiin, mutta naisiin kohdistuvan väkivallan tekijöitä vastaan nostetaan raportin mukaan harvoin syytteitä tai annetaan tuomioita, jotka vastaavat rikosten vakavuutta.[[64]](#footnote-64)

Al-Araby al-Jadid -verkkomedian 5.1.2023 julkaisemassa artikkelissa naisiin kohdistuvasta väkivallasta Libyassa esitetään, että libyalainen ihmisoikeusjärjestö Kansallinen ihmisoikeusneuvosto (*al-Lajna al-Wataniya li-Huquq al-Insan*, engl. National Human Rights Committee) oli havainnut Libyassa 50 naisten surmaa viimeisen vuosikymmenen aikana. Järjestön puheenjohtajan Ahmad Hamzan mukaan suurimassa osassa tapauksia motiivina oli ”kunnia”, ja että näissä rikoksissa surmaaja ei ole aina aviomies vaan joskus muu miespuolinen perheenjäsen. Hamza mainitsee esimerkkinä tapauksen kesäkuulta 2022, jossa mies surmasi tyttärensä Bengasissa. Hamzan mukaan yli 80 % syyllisistä 50:ssä murhatapauksessa oli pidätetty, ja että tapaukset olivat vielä vireillä oikeudessa. Joistain tapauksista oli sovittu yhteisöllisesti ennen kuin niistä oli raportoitu.[[65]](#footnote-65)

Artikkelin mukaan UNFPA:n ja sosiaaliasioiden ministeriön auttavan puhelimen edustaja oli kertonut, että vuonna 2021 he olivat saaneet 14 500 puhelua, joista 400 väkivaltaa kohdanneilta naisilta. Vuoden 2022 ensimmäisen kuuden kuukauden aikana auttavaan puhelimeen oli tullut 18 000 puhelua, joista 24 % väkivaltaa kohdanneilta naisilta.[[66]](#footnote-66)

Artikkelissa mainitaan myös toisesta tapauksesta Bengasissa heinäkuulta 2022, josta kerrotaan, että mies oli tappanut kaksi tytärtään kostona vaimolleen sen jälkeen, kun vaimo oli lähtenyt lasten kanssa pois miehen oltua väkivaltainen ja käytettyä huumeita. Haastatellun ihmisoikeusaktivistin mukaan tapauksessa nähtiin muutakin yhteiskunnallista väkivaltaa, sillä vaimon vanhemmat olivat torjuneet hänet, vaikka hän oli kohdannut toistuvaa väkivaltaa. Al-Araby al-Jadidin haastatteleman ihmisoikeusaktivistin mukaan turvallisuustilanteen kaaoksen takia Libyassa on nähty uusia väkivallan muotoja, kuten elektronista kiristystä, jonka uhrit jäivät vielä (monitorointiorganisaatioilta) katveeseen.[[67]](#footnote-67)

# Voivatko naiset saada viranomaissuojelua? Voivatko naiset saada suojelua tai tukea muilta tahoilta (esim. järjestöiltä), mikäli he ovat joutuneet vakavan rikoksen, kuten seksuaalisen väkivallan tai lähisuhdeväkivallan kohteeksi?

YK:n ihmisoikeusneuvoston 20.3.2023 päivätyssä raportissa esitetään, että Libyassa ei ole suojelua eikä syyllisen vastuun saattamista seksuaalisen ja sukupuolittuneen väkivallan uhreille.[[68]](#footnote-68) Niin ikään esimerkiksi Lawyers for Justice in Libyan mukaan siitä lähtien, kun konflikti Libyassa alkoi vuonna 2011, seksuaalisen väkivallan tekijät toimivat täyden rankaisemattomuuden olosuhteissa. Oikeusvaltioperiaatteen murentuminen, rikollisverkostojen, kuten ihmiskauppiaiden ja äärijärjestöjen, yleisyys on johtanut tilanteeseen, jossa seksuaalinen väkivalta on levinnyt laajalle (*rampant*). Naiset ja tytöt ovat erityisesti riskissä (kohdata seksuaalista väkivaltaa) eikä heille ole suojelua.[[69]](#footnote-69)

Kansainvälisen ihmisoikeusjärjestön Amnesty Internationalin vuotta 2022 käsittelevässä ihmisoikeusraportissa esitetään, että viranomaiset epäonnistuivat suojelemaan naisia, tyttöjä ja seksuaali- ja sukupuolivähemmistöön kuuluvia henkilöitä militioiden, aseellisten ryhmien ja muiden valtiosta riippumattomien toimijoiden tekemiltä surmilta, kidutukselta ja laittomilta vapaudenriistoilta. Naiset ja tytöt kohtasivat esteitä hakiessaan oikeutta raiskaustapauksissa ja muissa seksuaalisen väkivallan tapauksissa. Esteisiin kuuluu muun muassa riski joutua itse syytetyksi avioliiton ulkopuolisesta seksuaalisesta suhteesta, joka on Libyassa rikos, ja väkivallantekijöiden kosto, mikäli uhri teki hänestä rikosilmoituksen. Raportissa mainitaan esimerkkitapauksesta, jossa syyskuussa 2022 32-vuotias nainen surmattiin sen jälkeen, kun hän oli hakenut avioeroa. Viranomaiset eivät tutkineet hänen murhaansa tai asettaneet tekijöitä vastuuseen.[[70]](#footnote-70)

YK:n ihmisoikeusneuvoston 4.5.2023 päivätyn raportin mukaan lakien toimeenpanemisen puutteellisuuden lisäksi Libyassa ei ole keinoja, joiden avulla naiset voivat hankkia suojelua viranomaisilta (*[to] obtain protection orders*) kotiväkivallan estämiseksi. Sosiaaliset sekä kulttuuriset esteet, kuten poliisin ja oikeuslaitoksen haluttomuus puuttua tilanteeseen sekä perheen haluttomuus saattaa (naiseen kohdistunut) pahoinpitely julkisuuteen, vaikuttavat (kotiväkivallan osalta) viranomaisten tehokkaiden (lain)valvontakeinojen puutteeseen. Raportin mukaan Libyassa ei ole turvataloja väkivallan uhreille, ja syvään iskostuneiden sosiaalisten ja kulttuuristen normien vuoksi kotiväkivaltatapauksista puhuminen on sopimatonta ja sen katsotaan tuovan häpeää uhrille ja hänen perheelleen. Raportissa esitetään myös huoli valtion ylläpitämistä ”sosiaalisista kuntoutuskeskuksista”, joihin raiskauksen tai kotiväkivallan uhriksi tai perheensä hylkäämäksi joutuneiden tyttöjen ja naisten on pakko mennä, nimellisesti heidän omaksi turvakseen.[[71]](#footnote-71)

Raportin mukaan naisiin ja lapsiin kohdistuvan väkivallan uhreille on tarjolla hyvin rajatusti palveluja, ja palvelut tukeutuvat humanitaaristen järjestöjen tukeen sen sijaan, että ne olisivat kiinteä osa valtion tarjoamia palveluja. Naisilla ja lapsilla, joihin kohdistuu väkivaltaa, ei ole väkivaltaisuuksien vaikutuspiiriin kuuluvilla alueilla ja kaupunkialueiden ulkopuolella saatavilla toimivia apumekanismeja, erityisesti elintärkeitä terveyspalveluja. Terveysministeriöön perustettiin vuonna 2021 yksikkö naisiin kohdistuvan väkivallan lopettamiseksi, mutta sen toiminta oli vielä alkutekijöissä.[[72]](#footnote-72)

Raportin mukaan kotiväkivallan eri muotoja pidetään pääosin yksityisenä asiana, ja raiskaus ja muut sukupuolittuneen väkivallan muodot ovat kulttuurisesti tabuja. Väkivaltaa kohdanneilla naisilla on harvoin mahdollisuus oikeudenmukaiseen oikeudenkäyntiin ja terveyspalveluihin, ja harvoin mahdollisuus saada yhteys heidän perheisiinsä ja läheisimpiinsä. Lähes kaikki naisiin kohdistuva väkivalta Libyassa on aliraportoitua. Tämä perustuu tiedonpuutteeseen sen osalta, miten väkivaltatapauksista tulisi raportoida, leimautumisen pelkoon, luottamuksen puutteeseen lainvalvontaviranomaisia kohtaan, ja väkivallan uhreille saatavilla olevien palvelu- ja suojelumekanismien huonoon laatuun. Niin ikään perusteltu pelko kostosta muodostaa merkittävän esteen väkivallasta raportoimiselle. Laaja-alainen rankaisemattomuus on tiukasti kiinni yhteiskuntarakenteissa, ja raportoinnin perusteella naisiin kohdistuvissa väkivaltatapauksissa ei ole tehty kattavia tutkimuksia, eikä ketään ole tuomittu edes kaikkein törkeimmissä rikoksissa. Väkivallan uhreilla on harvoin pääsyä suojelu- ja tukipalveluihin, kuten puhelinpäivystykseen tai turvakoteihin tai psykososiaalisten palvelujen piiriin.[[73]](#footnote-73)

Saman raportin mukaan tuomioita huoltajuuskiistoissa tai kotiväkivaltatapauksissa, joissa oikeusistuin on tehnyt päätöksen naisen tai lapsen hyväksi, ei usein pystytä toimeenpanemaan koston pelossa. Väkivallan tekijän tai perheen harjoittama häirintä kuten uhkailu tai suorat tappouhkaukset tai seksuaalinen väkivalta ovat tavanomaisia tapoja pelotella naista tai lasta pyrkimästä toteuttamaan perusoikeuksiaan. Poliisin toiminta tällaisissa tapauksissa on hyvin rajoittunutta.[[74]](#footnote-74)

UN Womenin raportin mukaan raporttia varten tehtyyn kyselyyn annettujen vastausten perusteella naiset olivat ylipäätään vain hyvin vähän tekemisissä turvallisuustoimijoiden (*security providers*) kassa. Vastanneista kaksi kolmasosaa ei ollut koskaan ollut tekemisissä turvallisuustoimijoiden kanssa, mutta suurimmassa osassa alueita naiset raportoivat, että he olivat olleet turvallisuustoimijoiden kanssa tekemisissä useammin kuin ennen (vuoden 2011) vallankumousta. Uhrille entuudestaan vieraiden henkilöiden tekemät rikokset (kuten ryöstöt tai hyökkäykset talon ulkopuolella) raportoidaan todennäköisemmin paikallisille turvallisuustoimijoille (*security bodies*), kun taas perheenjäsenen tekemät rikokset pidetään yksityisasiana ja selvitetään perheen sisällä. Tämä voi johtua siitä, että Libyassa ei ole montaakaan toimivaa mekanismia häirinnän tai väkivallan raportoimiseksi, vaikka maassa on naisiin ja miehiin kohdistuvaan väkivaltaan erikoistunut komitea, jonka mandaattiin kuuluu toiminta kansalaisjärjestöjen kanssa. Naiset raportoivat miehiä todennäköisemmin kääntyvänsä perheen puoleen sekä väkivaltaisissa että väkivallattomissa kiistoissa.[[75]](#footnote-75)

UN Womenin raportin mukaan sidosryhmähaastatteluissa keskeisimmiksi toimijoiksi kiistojenratkaisussa mainittiin perhe, heimovanhimmat sekä, turvallisuushuoliin liittyen, militiat. Tukeutuminen näihin toimijoihin oli riippuvaista haastateltavan sijainnista, vaikkakin perheeseen tukeutuminen oli yhtä tärkeää eri puolilla maata. Sidosryhmähaastatteluissa maan eteläosassa sekä idän maaseutualueilla heimot nähtiin todennäköisemmin kiistanratkaisuresurssiksi kuin muualla. Kiistan luonne vaikuttaa siihen, keihin tukeudutaan. Perheiden sisäisiin kiistoihin haetaan vähemmän todennäköisesti mukaan kolmansia osapuolia. Joissain osissa maata perheiden välisiin kiistoihin voidaan hakea apua heimojohtajalta (sheikiltä). Perhe- ja heimoverkostot toimivat myös sosiaalisen tuen järjestelminä. Libyalaiset turvautuvat sukulaisista koostuvaan verkostoon selvitäkseen – etenkin jos he ovat joutuneet siirtymään sisäisesti.[[76]](#footnote-76)

Alankomaiden ulkoministeriön helmikuussa 2023 julkaisemassa Libyaa koskevassa maatietoraportissa esitetään, että yhden luottamuksellisen lähteen mukaan Libyassa ei ole hallinnon tarjoamia suojelumekanismeja naisiin kohdistuvaan väkivaltaan liittyen. Maassa toimii auttava puhelin, mutta se on YK:n projekti. Lähteen mukaan suurimmalla osalla naisista, jotka ovat kotiväkivallan tai perheen osalta tulevan väkivallan uhreja, ei ole omaa kännykkää. Poliisi tai yleinen syyttäjänvirasto eivät puutu naisiin kohdistuviin väkivaltatapauksiin. Poliisi ei ole koulutettu tai valmistautunut hoitamaan vastaavia tilanteita. Tripolissa SDF (Special Deterrence Forces) toimii pääasiallisena lainvalvojana, ja lähde näkee SDF:n uskonnollisena ekstremistiryhmänä. Vanginvartijat ovat sekä naisten että nuorten vankiloissa miehiä, ja naisille ja tytöille tarkoitetut turvatalot eivät ole turvallisia, ja niitäkin vartoivat miehet. Sekä vankiloissa että näissä turvataloissa naisiin kohdistuu seksuaalista väkivaltaa (ks. tarkemmin yllä).[[77]](#footnote-77)

YK:n ihmisoikeusneuvoston 20.3.2023 päivätyn raportin mukaan lähes kaikki haastatellut seksuaalisen väkivallan uhrit olivat jättäytyneet ilmoittamasta rikoksesta koston, pidätyksen tai kiristyksen pelossa. Naispuolinen toimittaja, joka kertoi tulleensa toistuvasti raiskatuksi ja kidutetuksi kiinniottonsa aikana korosti seksuaalisen väkivallan uhrien kohtaamia vaikeuksia. Uhria uhattiin sillä, että SDF (Radaa) pidättäisi hänet prostituutiosta ja katsoisi hänet ”pilatuksi” jos hän valittaisi, että hänet on raiskattu. Epäillessään, että hän oli raskaana, raiskauksen uhri teeskenteli tarvitsevansa verikokeita vahvistaakseen raskauden ja lääkitsi itseään keskeyttääkseen raskauden. Toisessa tapauksessa sudanilainen turvapaikanhakija pidätettiin sen jälkeen, kun hän oli synnyttänyt julkisessa sairaalassa. Siitä huolimatta, että naisen mukaan lapsi oli seurausta raiskauksesta, häntä syytettiin avioliiton ulkopuolisesta seksuaalisesta suhteesta.[[78]](#footnote-78)

YK:n seksuaali- ja lisääntymisterveysjärjestö on ylläpitänyt Libyassa joitakin kriisikeskuksia tytöille ja naisille (WGSS, Women and Girls Safe Space). UNFPA uutisoi heinäkuussa 2021, että se oli avannut neljännen “turvallisen tilan” Tripolin Gurgissa. Näissä tiloissa naisille ja tytöille, mukaan lukien haavoittuvimmille naisjohtoisille talouksille, vammaisille ja siirtolaisille, tarjottiin psykososiaalista tukea ja neuvontapalveluja, tietoisuuden lisäämistä ja koulutusta elämäntaitoihin. UNFPA:n ylläpitämät tilat toimivat havaitakseen sukupuolittuneen väkivallan uhreja ja olivat tarjonneet tukipalveluita ja etenkin haavoittuvassa asemassa oleviin naisiin keskittyviä palveluita. Puute naisiin ja tyttöihin kohdistuvan väkivallan uhreille (*GBV survivors*) suunnatuista palveluista ja luottamuksen puute olemassa oleviin terveyspalveluihin pahensi tilannetta entisestään. Kolme muuta UNFPA:n ylläpitämää “turvallista tilaa” sijaitsivat Tripolissa, Sebhassa ja Bengasissa, ja niissä oli tavoitettu yli 13 000 haavoittuvassa asemassa olevaa naista ja tyttöä.[[79]](#footnote-79)

# Mikä on naisten poliittinen, taloudellinen ja sosiaalinen asema Libyan yhteiskunnassa? Erityisesti, minkälainen asema turvaverkottomilla naisilla on? Millainen on yksinäisen/turvaverkottoman naisen mahdollisuus elättää itsensä Libyassa? Mikä on eronneiden naisten asema Libyassa?

*Poliittinen ja sosiaalinen asema*

Freedom House -järjestön mukaan poliittiset umpikujat ja aseelliset konfliktit Libyassa ovat estäneet kaikkia väestön segmenttejä harjoittamasta poliittisia perusoikeuksiaan. Etenkin naiset ja yhteisöt, joilla ei ole kytköstä voimakkaaseen aseelliseen ryhmään ovat marginalisoidussa asemassa.[[80]](#footnote-80)

Yhdysvaltain ulkoministeriön vuotta 2022 käsittelevän ihmisoikeusraportin mukaan siitä huolimatta, että vuoden 2011 perustuslaillisessa julistuksessa taataan naisten ja vähemmistöryhmien täydet oikeudet osallistua vaaleihin ja poliittiseen prosessiin, merkittävät sosiaaliset ja kulttuuriset esteet sekä turvallisuushuolet toimivat esteinä heidän poliittiselle osallistumiselleen. Vaalilaissa taataan 32 naiselle paikka yhteensä 200 paikkaisessa edustajainhuoneessa. Vuonna 2022 edustajainhuoneessa oli 27 naista.[[81]](#footnote-81) Raportin mukaan naisiin kohdistuva sosiaalinen syrjintä vaikutti heidän mahdollisuuksiinsa työllistyä, heidän pääsyynsä työpaikalle, liikkumiseensa ja henkilökohtaiseen vapauteensa. Vaikka laissa kielletään sukupuoleen perustuva syrjintä, Libyassa naisiin kohdistuu laaja-alaista kulttuurista, taloudellista ja sosiaalista syrjintää.[[82]](#footnote-82)

Alankomaiden ulkoministeriön helmikuussa 2023 julkaistun Libyaa koskevan maatietoraportin mukaan Libyassa ei ole lakia, joka kieltäisi naisia toimimasta poliittisissa puolueissa. Useiden lähteiden mukaan naiset, jotka halusivat olla poliittisesti aktiivisia joulukuun 2021 vaaleissa kohtasivat uhkauksia ja väkivaltaa sekä vihapuhetta sosiaalisessa mediassa. Käytännön rajoitteet vaikeuttivat myös naisten osallistumista vaaleihin, kuten rahoituksen puute ja mahdottomuus naisille matkustaa yksin Libyassa. Viitaten YK:n Libyan operaation (UNSMIL) lausuntoon sekä luottamukselliseen lähteeseen raportissa esitetään, että naisaktivistit sekä naispuoliset poliitikot ovat riskissä joutua väkivallan kohteeksi. Luottamuksellisen lähteen mukaan tämä koskee myös naisia, jotka avoimesti kritisoivat valtaapitäviä. Naispuoliset poliitikot ovat sosiaalisessa mediassa mustamaalaamiskampanjoiden kohteena, kuten esimerkiksi tapahtui GNU:n ulkoministerille.[[83]](#footnote-83)

Alankomaiden raportissa viitatussa YK:n Libyan operaation naisten päivänä maaliskuussa 2022 julkaisemassa lausunnossa esitetään, että naisten osallistuminen vuoden 2021 vaaleihin oli aiempaa aktiivisempaa, ja vaaleissa nähtiin myös ensimmäistä kertaa kaksi naispuolista presidenttiehdokasta. Samalla naisten osallistuminen päätöksentekoon ja taloudelliseen, poliittiseen ja sosiaaliseen elämään oli vähäistä. Lausunnossa vaaditaan naisiin kohdistuvan väkivallan, uhkailun ja mielivaltaisten pidätysten lopettamista. Lausunnossa mainitaan, että edustajainhuoneen jäsenen Seham Sergewan kolme vuotta aiemmin tapahtuneella kaappauksella oli hyytävä vaikutus naispuolisten aktivistien työhön Libyassa.[[84]](#footnote-84)

YK:n ihmisoikeusneuvoston 20.3.2023 päivätyn itsenäisen Libyan tiedonhankintaoperaation raportin mukaan naisia syrjitään systemaattisesti Libyassa, ja naisten asema on merkittävästi heikentynyt tiedonhankintaoperaation perustamisen (vuonna 2016) jälkeen. Tilanteeseen vaikuttaa Libyan militarisoituminen, aseellisten ryhmien ja niiden vallan lisääntyminen ja valtioinstituutioiden heikentyminen.[[85]](#footnote-85)

Chatham Housen kesäkuussa 2020 julkaisemassa artikkelissa käsitellään muun muassa aseellisten ryhmien vaikutusta naisten mahdollisuuksiin saada palveluja, ja esitetään, että naiset, joilla ei ole pääsyä julkisiin instituutioihin ja paikallisiin palveluihin omien sosiaalisten tukiverkkojen kautta ovat suuremmassa riskissä joutua aseellisten ryhmien manipuloimaksi, kun nämä ryhmät tarjoutuvat vastapalveluksia vastaan fasilitoimaan palveluihin pääsyä. Esimerkiksi Tripolin Hadban esikaupunkialueelta kotoisin olevan yliopisto-opiskelijan mukaan Tripolin yliopistolla turvallisuudesta vastaavan militian jäsenet pyytävät yksinkertaisia palveluksia, kuten puhelinnumeroa tai tapaamista, naispuolisilta opiskelijoilta vastapalvelukseksi auttamalla naisia esimerkiksi yliopistohallinnon kanssa. Artikkelin mukaan henkilökohtaisten suhteiden hankkiminen aseellisiin ryhmiin nähdään huonona asiana naisille. Jotkut raporttia varten haastatellut nuoret naiset kuitenkin huomauttivat, että romanttisesta suhteesta aseellisen ryhmän jäsenen kanssa on materiaalista hyötyä.[[86]](#footnote-86)

Chatham housen artikkelin mukaan naisen ikä liittyy häneen oletetusti kohdistuvaan uhkaan, kun puhutaan julkisten palvelujen käyttämisestä kuten rahan nostamisesta. Nuorempien naisten nähdään olevan haavoittuvampia julkisissa tiloissa kuten pankeissa, ja perheet ovat huolissaan, että tällaiset tilanteet voivat johtaa nuoren naisen kunnian kyseenalaistamiseen. Raportissa esitetään, että eri aseelliset ryhmät ovat rajoittaneet esimerkiksi naisten kokoontumisia ja oikeuttavat vastaavat kansalaisoikeuksien loukkaukset aseellisten ryhmien itsenäisesti omaksumillaan mandaateilla valvoa ”julkista moraalia”. Ryhmät perustelevat tätä toimintaa vuotta 2011 edeltävällä lainsäädännöllä, jossa juhlien, musiikki- tai viihde-esitysten järjestäminen julkisesti vaati luvan. Esimerkiksi vuonna 2018 Bengasissa ”moraalirikosten yksikkö” (Morality Crimes Unit)[[87]](#footnote-87) pidätti kahvilassa kokoontuneen, lautapelejä pelanneen ryhmän naisia syyttäen heitä uhkapelaamisesta sekä miesten kanssa tanssimisesta. Toisena esimerkkinä mainitaan tapaus Tripolin Hai al-Andalusin alueelta lokakuussa 2019, jolloin tunnistamattomaksi jäänyt ryhmä teki ratsian kahvilaan samanlaisin perustein. Haastateltujen tripolilaisten naisten mukaan oli vaikea ennustaa, milloin aseelliset ryhmät saattaisivat kohdistaa iskuja heihin. Yhden haastatellun naisen mukaan hän oli luopunut kollegojen tapaamisista kahviloissa lokakuun iskun jälkeen.[[88]](#footnote-88)

*Taloudellinen asema*

UN Womenin raportin mukaan Libyan työlainsäädännössä naisille taataan tiettyjä oikeuksia mukaan lukien oikeus syrjimättömyyteen, työhön ja äitiysvapaaseen, mutta lain ja sen toimeenpanemisen välillä on eroa.[[89]](#footnote-89) Raportissa käsitellään tutkimukseen[[90]](#footnote-90) perustuen muun muassa Libyan kriisin sosiaalisia ja taloudellisia vaikutuksia naisiin ja tyttöihin sekä heidän työllistymismahdollisuuksiaan ja osallistumistaan työelämään. Tutkimukseen vastanneista naisista suurin osa ei ollut työelämässä. 61 % naisista ilmoitti olevansa työtön, 4 % eläkkeellä, kun vain 5 % miehistä ilmoitti olevansa työtön ja 5 % eläkkeellä. Työttömistä naisista 41 % etsi aktiivisesti töitä, ja 23 % ei enää etsinyt työtä. 35 % naisista oli työllistynyt, ja heistä yli puolet ilmoittivat työskentelevänsä taloudellisen pakon sanelemana ennemmin kuin omasta valinnasta. Tutkimukseen osallistuneiden naisten kuukausittaiset ansiot olivat kolme kertaa pienemmät kuin miehillä. Lisäksi tutkimuksen perusteella naiset kokivat ammatillista eriytymistä (*occupational segregation*) niin, että 45 % työskenteli koulutus- ja terveydenhuollon aloilla, kun miehistä näillä aloilla työskenteli vain 7 %. Miehillä sekä naisilla oli vain vähän mahdollisuuksia hakea apua (*recourse*) jäädessään työttömäksi.[[91]](#footnote-91)

Kansainvälisen Peaceful Change Initiative -järjestö julkaisi helmikuussa 2022 raportin, jossa käsitellään konfliktin vaikutusta Libya talouteen. Raportissa esitetään, että Libyan talous on “valtiokeskeinen” ja monille libyalaisille valtio on ainoa tulonlähde. Libyalaiset olivat kuitenkin enenevissä määrin töissä yksityisellä sektorilla, etenkin libyalaiset nuoret. Raportin mukaan nuorisotyöttömyyden osuus on arviolta 49 %. Julkinen sektori ei sovi yhtä hyvin naisille, koska julkisen sektorin työpaikoilla tarjotaan epätodennäköisemmin äitiysloman kaltaisia etuja. Raportin mukaan naisista 97,6 % raportoidaan työskentelevän julkisella sektorilla (miehistä 83,1 %).[[92]](#footnote-92)

Peaceful Change Initiativen raportin mukaan turvattomuus on vaikuttanut enemmän naisten mahdollisuuksiin osallistua taloudelliseen elämän kuin miesten. Useilla raporttia varten tutkituilla alueilla[[93]](#footnote-93) paikalliset katsoivat, että turvallisuuden puute oli merkittävä vaikeutus naisille, etenkin liikkumisen kannalta.[[94]](#footnote-94)

UN Womenin raportin mukaan libyalaisessa yhteiskunnassa miehet ovat perinteisiä perheen elättäjiä ja he olivat naisia todennäköisemmin työelämässä sekä konfliktia ennen (ennen vuotta 2011) että konfliktin jälkeen. Naisia oli kuitenkin nykyään enemmän työelämässä aiempaan verrattuna, ja raportissa esitetään, että Libyan kriisi on mahdollisesti työntänyt naisia osallistumaan työvoimaan. Kuitenkin Bengasissa, joka oli vauraampi alue, näytti siltä, että turvallisuustilanteen heikentyminen oli johtanut aiemmin työllistyneiden naisten jättäytymiseen pois töistä. Tutkimuksessa nähtiin korrelaatio niiden naisten välillä, jotka olivat töissä ja jotka raportoivat, etteivät heidän elinolonsa olleet mukavat. Tämän katsotaan viittaavan siihen, että naiset usein menivät töihin taloudellisesta pakosta, kun monilla työttömillä naisilla, jotka eivät etsineet töitä, oli varaa jättäytyä työelämän ulkopuolelle.[[95]](#footnote-95)

Tutkimukseen tehtyjen sidosryhmähaastattelujen perusteella naisen rooli yhteiskunnassa nähtiin kautta linjain ikään ja sukupuoleen katsomatta tärkeäksi yhteiskunnalle. Tyypillisesti sidosryhmähaastatteluissa naisen ensisijaiseksi rooliksi nähtiin äidin, kouluttajan ja hoitajan rooli. Muitakin rooleja ja mahdollisia ammatteja mainittiin, mutta vanhemmat miespuoliset haastateltavat näkivät nämä toissijaisiksi naisen perinteiselle roolille ja että muut roolit johtuivat kriisin aiheuttamista sosiaalisista muutoksista.[[96]](#footnote-96)

UN Womenin tutkimuksen mukaan 40 % naispuolisista vastaajista toimivat perheen päänä (*female household head*). Heistä 43 %:lla oli yliopistotutkinto ja suurin osa oli naimisissa. Puolet naispuolisista perheen päistä oli työttömiä ja 42 % oli joko täysin työllistettyjä tai alityöllistettyjä. 31 % yritti löytää työtä. Miespuolisista perheen päistä 84 % oli työllistettyjä, joista 67 % alityöllistettyjä.[[97]](#footnote-97)

Raportin mukaan suurin osa työttömistä naisista (jotka vastasivat kysymykseen) katsoi työllistymisen esteen olevan työpaikkojen puute (31 %), toisiksi eniten vastattiin, että syy on koulutuksen tai taitojen puute (9 %) ja kolmanneksi eniten vastattiin, että syy on verkostojen tai suhteiden puute (8 %). Kysyttäessä erikseen, mikä oli naisten työllistymisen esteenä, turvallisuuden puutteen vastasi 26 % naisista ja 38 % miehistä, kulttuuriset ongelmat ja esteet mainitsi 25 % naisista ja 24 % miehistä, työpaikkojen puutteen mainitsi 25 % naisista ja 14 % miehistä, ja häirinnän 16 % naisista ja 16 % miehistä.[[98]](#footnote-98)

*Liikkuminen*

Keväällä 2023 Libyassa otettiin käyttöön uusi naisten liikkumista rajoittava menettelytapa.[[99]](#footnote-99) YK:n ihmisoikeusvaltuutetun toimiston tiedotteessa heinäkuulta 2023 esitetään huolta GNU:n huhtikuussa 2023 säätämästä asetuksesta, jossa käytännössä estetään naisia ja tyttöjä matkustamasta maan ulkopuolelle ilman miespuolista holhoajaa (*mahram*)[[100]](#footnote-100). Lähteen mukaan uusi käytäntö oli otettu systemaattisesti käyttöön ilman ennakkoilmoitusta. Säädöksen perusteella jokaisen (itsenäisesti) matkustavan tytön ja naisen oli täytettävä lomake, jossa kysyttiin henkilökohtaisia tietoja, matkan tarkoitusta, syytä matkustaa liman miespuolista holhoajaa ja yksityiskohtia heidän aiemmista matkoista ilman miespuolista holhoajaa. Raportoinnin perusteella naisilta ja tytöiltä, jotka kieltäytyivät kaavakkeen täyttämisestä, evättiin maasta poistuminen. Lisäksi huolta aiheutti raportointi, jonka mukaan (Länsi-Libyassa toimiva) ISA oli uhkaillut ihmisoikeuspuolustajia, mukaan lukien naisia, jotka olivat olleet säädöstä vastaan.[[101]](#footnote-101) Lawyers for Justice in Libya raportoi toukokuussa 2023, että GNU:n alaisuudessa toimiva ISA oli asettanut uuden menettelytavan, jonka perusteella läntisen Libyan Tripolista tai Misratasta lentokentän kautta matkustavan naisen täytyi täyttää virallinen lomake, jossa tämän tuli selvittää matkan tarkoitus, minkä takia hän matkusti yksin ja yksityiskohtaisia tietoja hänen matkustushistoriastaan. Järjestön mukaan lomake toimii tiedustelun ja datankeruun välineenä tehden naisten liikkumisen erittäin näkyväki ISAlle ja tehden heistä haavoittuvia kuulusteluille ja uusille ISAn asettamille rajoituksille.[[102]](#footnote-102)

Human Rights Watchin heinäkuussa 2023 julkaistua raporttia varten haastatteleman Libyan Women’s Platform for Peace -järjestön mukaan useat naiset, mukaan lukien hallinnon työntekijät, eivät voineet matkustaa, koska heillä ei ollut miespuolista holhoajaa eivätkä he halunneet paljastaa syitään matkustaa.[[103]](#footnote-103)

Human Rights Watchin heinäkuussa 2023 julkaistussa raportissa naisten liikkumisesta Lähi-idän ja Pohjois-Afrikan maissa esitetään, että LNA:n edustaja antoi helmikuussa 2017 määräyksen, jonka mukaan alle 60-vuotiaat naiset eivät voi matkustaa ulkomaille ilman miespuolista holhoajaa. Määräys peruttiin joitakin päiviä myöhemmin ja korvattiin määräyksellä, jonka mukaan kaikkien 18–45-vuotiaiden naisten ja miesten oli käytävä läpi turvallisuusselvitys matkustaakseen. Tämä määräys oli voimassa syyskuuhun 2018 asti.[[104]](#footnote-104) UN Womenin raportissa viitataan Human Rights Watchin tietoon, jonka mukaan viranomaiset Itä-Libyassa määräsivät vuonna 2017, että ulkomaille matkustavilla naisilla tuli olla mukanaan miespuolinen holhoaja (*mahram*). Vaikka määräys peruttiin kansalaisyhteiskunnan protestin vuoksi, sosiaaliset normit silti määräävät, että naisen on matkustettava miespuolisen holhoajan kanssa, etenkin ulkomaille matkustettaessa.[[105]](#footnote-105)

Human Rights Watchin heinäkuun 2023 raportin mukaan jotkut naiset olivat raportoineet järjestölle edellisten vuosien aikana, että aseellisten ryhmien jäsenet tai lentokenttävirkailijat olivat ajoittain pysäyttäneet heidät ja kysyneet heidän syytään matkustaa ulkomaille tai pyytäneet nähdä aviomiehen antaman luvan matkustaa, jos he matkustivat yksin.[[106]](#footnote-106) Raportin mukaan naiset eivät lain mukaan tarvitse miespuolisen holhoajan tai aviomiehen lupaa passin hakemiseen.[[107]](#footnote-107)

Human Rights Watchin raportin mukaan perhelaissa ei rajoiteta naisten liikkumista, mutta vaaditaan, että naiset järjestävät ja ylläpitävät aviopuolisoiden kotia. Raportin mukaan Tripolissa toimiva uskonnollinen auktoriteetti Dar al-Iftaa on ainakin vuoteen 2021 asti antanut uskonnollisia määräyksiä (*fatwoja*) miehen oikeudesta holhoamiseen kuten että naiset eivät saa lähteä kotoa ”ilman pakkoa” paitsi aviomiehen luvalla, ja että naisten on toteltava miestä ”kohtuullisella tavalla”. Dar al-Iftaa katsoo, että miehellä on lupa päättää, saako hänen vaimonsa työskennellä, vaikka naisen oikeudesta työskennellä olisi päätetty avioliittosopimuksessa. Vaikka *fatwa*t eivät ole laillisesti sitovia, ne voivat rajoittaa naisten oikeuksia niiden aiheuttaman sosiaalisen paineen vuoksi.[[108]](#footnote-108)

Alankomaiden ulkoministeriön helmikuussa 2023 julkaistussa Libyaa koskevassa maatietoraportissa esitetään useaan luottamukselliseen lähteeseen perustuen, että naispuoliset työntekijät ja naiset yleensä kohtaavat erityishaasteita pyrkiessään osallistumaan yhteiskunnalliseen toimintaan. Libya on miesvaltainen yhteiskunta. Vaikka lainsäädännön (*on paper*) tasolla ei ole esteitä naisten liikkumiselle, todellisuudessa naiset yleensä tarvitsevat seurakseen miespuolisen sukulaisen (*mahram*). Tämä koskee myös naispuolisia työntekijöitä, joiden täytyy matkustaa työn vuoksi.[[109]](#footnote-109)

UN Womenin raportin mukaan heidän haastattelemansa miehet kaikilta kahdeksalta alueelta raportoivat merkittävästi todennäköisemmin kuin naiset, että he kulkevat hieman tai huomattavasti enemmän kaupungin sisällä, kaupunkien välillä ja maan ulkopuolella kuin ennen konfliktia. Naiset eivät noin neljä kertaa miehiä todennäköisemmin ole koskaan liikkuneet kotinsa ulkopuolella yksin tai matkustaneet kaupunkien välillä tai omissa kaupunginosissaan yksin, ja on noin kolme kertaa todennäköisempää, että he eivät ole ikinä matkustaneet Libyan ulkopuolelle yksin. Naisten liikkuminen korreloi koulutustason kanssa niin, että korkeasti koulutetut naiset olivat todennäköisesti liikkuneet yksin. Niin ikään tulotaso vaikuttaa liikkumiseen niin, että matalan tulotason naisilla on todennäköisemmin enemmän vastuita kotitaloudessa ja vähemmän kykyä maksaa matkustamisen kuluja. Naispuolisista vastaajista 62 % ja miespuolisista vastaajista 43 % katsoi, että naisen oli sosiaalisesti hyväksyttävää liikkua kodin ulkopuolella yksin, kun esimerkiksi naisten liikkumista yksin kaupunginosien välillä piti sosiaalisesti hyväksyttävänä 48 % naisista ja 34 % miehistä.[[110]](#footnote-110)

Chatham Housen kesäkuussa 2020 julkaisemassa artikkelissa käsitellään naisten asemaa ja toimintamahdollisuuksia suhteessa aseellisiin ryhmiin. Koskien turvallisuutta ja liikkumista, artikkelia varten haastatellut naiset katsoivat, että heille oli tärkeää, että alueella toimiva aseellinen ryhmä oli paikallinen ja että sillä oli läheiset suhteet yhteisön jäsenten kanssa. Heidän mukaansa se, että ryhmä oli paikallinen, tarkoitti, että oli olemassa rajoja, joita ryhmä ei rikkoisi. Naiset tunsivat liikkumisen turvallisemmaksi tutuilla alueilla tai alueilla, joita kontrolloi aseelliset ryhmät, joilla oli yhteys alueeseen. Sen sijaan ulkopuolisten joukkojen tulo alueelle aiheutti pelkoa. Esimerkiksi Hunissa asuva nainen sanoi, että kaupunki tuntui suhteellisen turvalliselta, ennen kuin LNA:n (Libyan National Army) joukot saapuivat kaupunkiin. LNA:han ei suhtauduttu samalla tavalla kaikkialla, vaan esimerkiksi Itä-Libyan Bengasissa asuva nainen sekä etelässä Sebhassa haastellut naiset pitivät LNA:n läsnäolon parantaneen turvallisuustilannetta. Itä-Libyassa nähtiin toisaalta myös LNA:n asettamia naisten liikkumisen rajoituksia.[[111]](#footnote-111)

Raportin mukaan alueet, joita vähemmän tunnetut aseelliset ryhmät kontrolloivat, nähtiin arvaamattomaksi ja naiset välttelivät tällaisille alueille menoa. Tällaisten ryhmien pitäminen vastuussa tai tilivelvollisena toiminnastaan oli rajattua. Monille libyalaisille naisille kaikki mikä voidaan tulkita sopimattomaksi kohteluksi tai käytökseksi voi johtaa sosiaaliseen leimautumiseen. Tämä vaikuttaa keskeisellä tavalla naisten liikkumiseen.[[112]](#footnote-112)

Chatham Housen raportin mukaan liikkumiseen liittyvät haasteet vaikuttavat naisten työllistymismahdollisuuksiin. Maan eteläosissa esimerkiksi liikkuminen on rajoittunut pitkälti kaupunkikeskuksiin. Esimerkiksi Sebhassa monet yritykset ja järjestöt olivat siirtyneet laitakaupungin uusille astutusalueille samalla, kun naiset eivät uskalla lähteä pois keskustasta. Liikkumisrajoitusten seurauksena naiset olivat alkaneet perustaa omia yrityksiään. Raportin mukaan naisten yrittäjyys kantoi aiemmin stigmaa, koska sen nähtiin heijastelevan perheen miehen epäonnistumista ansaita tarpeeksi. Nykyisessä hankalassa taloudellisessa tilanteessa naisten yrittäjyys hyväksyttiin enenevissä määrin merkittävissä kaupunkikeskuksissa. Raportin mukaan tämä mahdollistaa naisille suuremman roolin kodin ulkopuolella, mutta samalla tilanteen ylläpitämiseksi tarvitaan lisää turvatoimia. Raportin mukaan suurin osa naisten pyörittämistä yrityksistä ovat epävirallisen talouden piirissä, eivätkä ne ole näin oikeutettuja valtioavustuksiin ja ne ovat oikeudellisen suojan ulkopuolella. Jotkut kansalaisjärjestöt pyrkivät tukemaan naisten yrityksiä niin, että ne pääsisivät osaksi virallista taloutta.[[113]](#footnote-113)

*Lisääntymisterveyteen liittyvät palvelut*

Yhdysvaltain ulkoministeriön vuotta 2022 käsittelevän ihmisoikeusraportin mukaan vuoden aikana ei saatu tietoa, että hallinnon viranomaiset olisivat painostaneet naisia abortteihin tai tahdonvastaisiin sterilisaatioihin. Raportissa viitataan YK:n väestörahastoon (UNFPA) ja esitetään, että UNFPA:n mukaan perhesuunnittelupalvelut olivat hyvin rajoitettuja kulttuuristen ja sosiaalisten normien suosiessa suuria perheitä ja koska vastaavien palvelujen tuottaminen ei ollut hallituksen prioriteeteissa. Tiedon saaminen lisääntymisterveyteen ja ehkäisyyn liittyen oli naisille vaikeaa seksuaalisuutta koskevien sosiaalisten normien takia.[[114]](#footnote-114)

Yhdysvaltain ulkoministeriön raportissa viitataan Maailman terveysjärjestöön (WHO), jonka mukaan sisäisesti siirtymään joutuneiden suuri määrä ja alueelliset saavutettavuuteen liittyvät rajoitteet vaikuttivat merkittävästi lisääntymisterveyteen liittyvien terveyspalveluiden tarjontaa. WHO raportoi rajoituksista perhesuunnitteluun, synnytykseen liittyvään terveydenhoitoon ja sukupuolitautien hoitoon liittyvistä palveluista. UNFPA:n mukaan luotettavaa tietoa äiteyskuolemista, kuukautisista ja sukupuolikasvatuksesta ei ollut saatavilla (lokakuuhun 2022 mennessä).[[115]](#footnote-115)

Yhdysvaltain ulkoministeriön ihmisoikeusraportin mukaan yleensä ottaen hallinto ei tehokkaasti tarjonnut seksuaali- ja lisääntymisterveyden palveluja seksuaalisen väkivallan uhreille, kuten hätäehkäisyä. Kansalaisjärjestöt tarjosivat rajoitetusti oikeusapua seksuaalisen väkivallan uhreille hallituksen (palvelujen) puuttuessa.[[116]](#footnote-116)

YK:n ihmisoikeusneuvoston 4.5.2023 päivätyn raportin mukaan naispuolisilla sisäisesti siirtymään joutuneilla naisilla on harvoin pääsyä seksuaali- ja lisääntymisterveyden palveluihin, palveluihin väkivallan estämiseksi ja siihen vastaamiseksi, ja naiset harvoin saavat oikeussuojaa (*access to justice system*). Heikentyvä turvallisuustilanne usein johtaa naisten ja tyttöjen liikkumisen rajoittamiseen, sillä oletuksella, että rajoitukset ovat heidän parhaakseen.[[117]](#footnote-117)

***Turvaverkottomat naiset***

Eri lähteiden perusteella yksinäiset naiset ovat Libyassa haavoittuvassa asemassa.[[118]](#footnote-118) Esimerkiksi Freedom Housen mukaan naisia ei kohdella lain edessä tasa-arvoisesti, ja he kohtaavat käytännössä rajoitteita osallistuakseen työvoimaan. Lesket ja sisäisesti siirtymään joutuneet naiset ovat erityisesti haavoittuvia köyhyydelle sekä muulle kaltoinkohtelulle.[[119]](#footnote-119) Kansainvälinen Punainen Risti ja Punainen Puolikuu (IFRC, International Federation of Red Cross and Red Crescent Societies) esittää helmikuussa 2023 julkaistussa raportissa koskien järjestön avustusoperaatiota Libyassa kesäkuun 2020 ja joulukuun 2021 välisenä aikana, että arvio avun tarpeessa olevien sisäisesti siirtymään joutuneiden määrästä ei ollut muuttunut, ja että sisäisesti siirtymään joutuneista avun tarvitsijoista kaikkein haavoittuvimpia olivat sisäisesti siirtymään joutuneet ilman suojaa tai tukiverkostoa jotka majoittuivat kouluissa, siirtolaiset, yksin olevat lapset sekä yksinäiset naiset.[[120]](#footnote-120)

Alankomaiden ulkoministeriön kesäkuussa 2020[[121]](#footnote-121) julkaistun Libyaa käsittelevän maatietoraportin mukaan libyalaisessa yhteiskunnassa ei hyväksytä sitä, että yksinäiset naiset (joko eronneet, naimattomat tai lesket) asuvat yksin. Tällaisten naisten odotetaan asuvan heidän perheidensä kanssa. Missä määrin yksinäisten naisten liikkumista rajoitettiin, riippui siitä, missä he asuivat. Maaseudulla on yleistä, että naiset kohtaavat enemmän rajoituksia kuin naiset, jotka asuvat Tripolin kaltaisilla metropolialueilla. Rajoitusten vakavuus voi myös riippua siitä, millainen suhtautuminen paikallisilla *de facto* vallassa olevilla ryhmillä on (yksinäisten naisten liikkumiseen). Esimerkiksi tilanteissa, joissa alueella johdossa on ollut tiukan uskonnollisia salafistiryhmiä ja -militioita, naisten liikkumista yleensä ja yksinäisten naisten liikkumista erityisesti on rajoitettu.[[122]](#footnote-122)

Alankomaiden ulkoministeriön vuoden 2021 Libyaa koskevassa maatietoraportissa esitetään, että luottamuksellisten lähteiden mukaan naisen perheen yhteiskuntaluokka ja kuinka liberaali se on sekä naisen taloudellinen riippumattomuus osaltaan myös vaikuttavat (miten yksin eläviin naisiin suhtaudutaan). Yhden lähteen mukaan eronneen tai leskeksi jääneen naisen asuminen yksin riippuu myös siitä, onko hänellä aikuisia poikia, jotka asuvat hänen luonaan. Toisen lähteen mukaan Tripolissa on naisia, jotka voivat asua ja työskennellä itsenäisesti. Nämä ovat usein toisista kaupungeista kotoisin olevia naisia, jotka ovat muuttaneet tai joutuneet siirtymään sisäisesti Tripoliin. Heidän asumistilanteensa on kuitenkin haavoittuva, koska heiltä voidaan pyytää, että miespuolinen perheenjäsen takaa heidän vuokransa.[[123]](#footnote-123)

Alankomaiden ulkoministeriön vuoden 2021 Libyaa koskevassa maatietoraportissa esitetään, että useissa tilanteissa naisilla odotetaan olevan miespuolinen holhoaja mukana, kun he toimittavat virallisia asioita, kuten rekisteröityvät tai jättävät hakemuksia valtion virastoissa tai matkustavat maan sisällä tai ulkomailla. Tässä oli alueellista vaihtelua ja riippui paikallisten valtaapitävien ja viranomaisten asenteista. Yhden lähteen mukaan miespuolisen holhoajan (*mahram*) mukanaolo oli yleisempää kaupunkialueiden ulkopuolella. Jotkut kansainväliset järjestöt korvasivat *mahram*in mukanaolon, kun heidän naispuolisten työntekijöiden oli matkustettava työn takia. Yhden lähteen mukaan naiset voivat matkustaa autolla itsenäisesti kaupungin sisällä tai sen läheisyydessä, mutta on harvinaista, että naiset matkustaisivat yksin kaupunkien välillä.[[124]](#footnote-124)

Alankomaiden ulkoministeriön vuoden 2021 Libyaa koskevassa maatietoraportissa esitetään kahteen lähteeseen viitaten, että naiset voivat laillisesti vuokrata tai ostaa asunnon tai rekisteröidä kotiosoitteen, mutta käytännössä naisilla odotetaan olevan miespuolinen holhoaja (*mahram*) mukana. Raportin mukaan avioliiton solmimiseen riittää, että nainen on antanut sanallisen suostumuksensa ja miespuolinen perheenjäsen allekirjoittaa (islamilaisen) avioliittosopimuksen naisen puolesta. Naisen ole välttämätöntä olla paikalla avioliittotodistusta rekisteröidessä. Yhden lähteen mukaan tämä lisää pakko- ja varhaisten avioliittojen riskiä. Raportissa viitatun luottamuksellisen lähteen mukaan, mikäli nainen on sairaalassa synnyttämässä ilman aviopuolisoa, hänen on osoitettava olevansa naimissa näyttämällä avioliittotodistus tai perhekirja.[[125]](#footnote-125)

Kuten edellä on esitetty, useiden lähteiden perusteella naisten liikkumista Libyassa rajoitetaan.[[126]](#footnote-126) Esimerkiksi Alankomaiden ulkoministeriön helmikuussa 2023 julkaistun raportin mukaan, vaikka lainsäädännön (*on paper*) tasolla ei ole esteitä naisten liikkumiselle, todellisuudessa naiset yleensä tarvitsevat miespuolisen sukulaisen (*mahram*) seurakseen. Tämä koskee myös naispuolisia työntekijöitä, joiden täytyy matkustaa työn vuoksi.[[127]](#footnote-127) Miespuolisen holhoajan vaatimuksen voi olettaa vaikeuttavan yksinäisen naisen mahdollisuutta matkustaa ja liikkua kodin ulkopuolella.

YK:n ihmisoikeusneuvoston 4.5.2023 päivätyn raportin mukaan aseelliset konfliktit Libyassa ovat vuosien aikana vaikuttaneet suhteettomasti naisiin ja tyttöihin lisäten heidän riskiään kohdata köyhyyttä, syrjintää ja väkivaltaa. Miespuolisten perheenjäsenten menetys on johtanut kriittisiin sosioekonomisiin tilanteisiin naisille ja heidän perheilleen. Alueilla, joilla on ollut aktiivisia taisteluita, terveyspalveluiden saatavuus naisille ja tytöille on hankaloitunut vakavasti. Naiset (konfliktialueilla) ovat usein eristyksissä kodeissaan ja kylissään tai heidän on paettava kotoaan perheidensä kanssa.[[128]](#footnote-128)

UN Womenin raportissa naisten taloudellisesta asemasta kaikista (naisista ja miehistä) vastanneista 52 % mainitsi työllistymiskeinoksi hallinnon työllistymispalvelut ja 35 % perhe- ja ystäväverkostot. Kuitenkin 60 % vastaajista näki, ettei työn saaminen ollut helppoa ilman perhe- tai ystäväverkostoa. Naiset tukeutuivat lähinnä perheen verkostoihin, eikä heillä näytä olevan verkostoja perheen ulkopuolella. Perinteiset sosiaaliset rakenteet ja liikkumisen rajoitteet voivat vähentää naisten mahdollisuuksia kasvattaa verkostojaan sukulaisten ulkopuolelle. Raportissa viitataan aikaisempaan tutkimukseen ja esitetään, että osassa maata heimosuhteet vaikuttavat mahdollisuuksiin työllistyä. Sidosryhmähaastattelujen perusteella ilman verkostoja naiset kohtaavat merkittäviä haasteita työn löytämiseksi. Haastateltujen mukaan, vaikka miehet kohtaavat samoja haasteita, työn löytäminen naisille on erityisen vaikeaa ilman verkostoja. Haastatellun Bengasissa toimivan kauppakamarin työntekijän mukaan ns. *wasta* eli henkilön epävirallinen vaikutusvalta ja suhteet nähdään kaikkein merkittävämpänä asiana (työllistymiselle). Suhteilla on voinut päästä johtotehtäviin, mutta nyt tilanne oli vaikeampi eikä työmahdollisuuksia yleensä ollut. Heikon taloudellisen tilanteen vuoksi nuoret ja vastavalmistuneet kansoittavat enenevissä määrin työmarkkinoita vaikeuttaen töihin pääsyä nuorille – erityisesti naisille – jotka eivät ole verkostoituneet.[[129]](#footnote-129)

*Eronneet naiset*

UN Womenin raportin mukaan avioeron hakemisen säännöt ovat erilaiset miehille ja naisille. Kun mies voi hakea avioeroa mistä tahansa syystä, naisen, joka hakee avioeroa muusta syystä kuin siitä, että mies on jättänyt hänet tai että mies ei tue häntä taloudellisesti, täytyy luopua myötäjäisistään, ja hän menettää osan taloudellisesta itsenäisyydestään.[[130]](#footnote-130)

Brittiläisen Institute for War and Peace Reporting (IWPR) maaliskuussa 2018 julkaistussa raportissa Libyan kansalaisyhteiskunnasta ja naisten asemasta siinä esitetään, että eronneet ja leskeksi jääneet naiset ovat erityisen haavoittuvia heidän perheensä vaatimuksille, joita enenevissä määrin konservatiivisiksi muuttuvat sosiaaliset normit ohjaavat. Joissakin yhteisöissä raporttia varten haastatellut järjestöt kertoivat, että perheet olivat estäneet eronneita ja leskeksi jääneitä naisia käyttämästä kännyköitä, Facebookia tai ajamasta autoilla. Naiset maaseudulla ja syrjäisissä yhteisöissä ovat akuutimmin tämän sosiaalisen dynamiikan kohteena kuin suurissa kaupunkikeskuksissa.[[131]](#footnote-131)

Useiden humanitaaristen toimijoiden toukokuussa 2022 julkaistussa yhteisraportissa humanitaarisista tarpeista Libyassa esitetään, että elinkeinoihin liittyen suurin osa raporttia varten haastatelluista lähteistä katsoi, että keskeisin kulttuurinen este, jonka naiset kohtaavat työllistyäkseen liittyy sukupuolirooleihin, joiden perusteella toisia töitä ei pidetä naisille sopivina (kuten syrjäisillä alueilla tai kaukaa kotoa sijaitsevat työt kuten työ öljykentillä). Niin ikään yleisemmät huolet koskien työpaikkojen puutetta, yhteiskunnan taloudellisia ongelmia vaikeuttavat naisten (ja miesten) työllistymistä. Naiset kohtaavat lisäksi erityisesteitä liittyen pankki- ja lakipalveluihin, etenkin koskien naisjohtoisia kotitalouksia (jossa naiset ovat jääneet leskeksi tai eronneet). Misratalainen nainen oli esimerkiksi kertonut, että häneltä oli viety hänen perintönsä ja hän kamppaili oikeuslaitoksen kanssa saadakseen sen.[[132]](#footnote-132)

Suurin osa raporttia varten haastatelluista lähteistä katsoi, että muihin ryhmiin verrattuna naisjohtoiset perheet todennäköisemmin kamppailevat riittävän ruoan saamiseksi. Tämä koskee erityisesti leskeksi jääneitä tai eronneita naisia, sillä he usein tukeutuvat valtion eläkkeisiin, joiden saaminen voi olla hankaloitunut myöhässä olevien maksujen takia. Lisäksi he ovat usein heikommin koulutettuja ja voivat joutua turvautumaan epäeettisiin töihin ansaitakseen rahaa ruokaan. Noin puolet haastatteluissa raportoi, että valtion tukiin tukeutuvat kotitaloudet todennäköisemmin kamppailevat ruoan saamiseksi.[[133]](#footnote-133)

Raporttiin haastatellun kansalaisjärjestön edustajan mukaan sisäisesti siirtymään joutuneilla perheillä oli suuria ongelmia ruoan hankkimisen kanssa tulojen puutteen vuoksi. Perheet, jotka olivat eronneiden tai leskeksi jääneiden naisten varassa, kokivat erittäin vaikeaksi hankkia ruokaa, mikä johti ruoan lainaamiseen tai ruoan ostamiseen velaksi. Tilanne koski myös vammaisia, joilla oli heikentynyt mahdollisuus hankkia tuloja.[[134]](#footnote-134)

## Lähteet

Amnesty International

2023. *Amnesty International Report 2022/2023. The State of the World’s Human Rights*. <https://www.amnesty.org/en/wp-content/uploads/2023/04/WEBPOL1056702023ENGLISH-2.pdf> (käyty 28.11.2023).

19.12.2022. *Libya: Hold commanders of Tariq Ben Zeyad armed group accountable for ‘catalogue of horrors’*. <https://www.amnesty.org/en/latest/news/2022/12/libya-hold-commanders-of-tariq-ben-zeyad-armed-group-accountable-for-catalogue-of-horrors/> (käyty 4.12.2023).

23.3.2022. *Libya: The Internal Security Agency intensifies crackdown on freedom of expression*. <https://www.amnesty.org/en/latest/news/2022/03/libya-the-internal-security-agency-intensifies-crackdown-on-freedom-of-expression/> (käyty 28.11.2023).

6.8.2021. *Libya: Government of National Unity must not legitimize militias and armed groups responsible for harrowing abuses*. <https://www.amnesty.org/en/latest/news/2021/08/libya-government-of-national-unity-must-not-legitimize-militias-and-armed-groups-responsible-for-harrowing-abuses/> (käyty 4.12.2023).

2015. *Amnesty International Report 2014/15 - The State of the World's Human Rights – Libya*. Saatavilla: <https://www.ecoi.net/en/document/1323011.html> (käyty 28.11.2023).

Al-Araby al-Jadid 5.1.2023. ليبيا: تباطؤ في إصدار تشريعات حماية المرأة. [https://www.alaraby.co.uk/society/ليبيا-تباطؤ-في-إصدار-تشريعات-حماية-المرأة](https://www.alaraby.co.uk/society/%D9%84%D9%8A%D8%A8%D9%8A%D8%A7-%D8%AA%D8%A8%D8%A7%D8%B7%D8%A4-%D9%81%D9%8A-%D8%A5%D8%B5%D8%AF%D8%A7%D8%B1-%D8%AA%D8%B4%D8%B1%D9%8A%D8%B9%D8%A7%D8%AA-%D8%AD%D9%85%D8%A7%D9%8A%D8%A9-%D8%A7%D9%84%D9%85%D8%B1%D8%A3%D8%A9) (käyty 27.11.2023).

BBC 14.6.2011. *Libya rape victims 'face honour killings'*. <https://www.bbc.com/news/world-africa-13760895> (käyty 28.11.2023).

Chatham House/Ramali, Khadeja & Eaton, Tim 2020. *How women are dealing with Libya's ever-present armed groups*. <https://www.chathamhouse.org/2020/06/how-women-are-dealing-libyas-ever-present-armed-groups> (käyty 28.11.2023).

Freedom House 2023. *Freedom in the World 2023. Libya.* <https://freedomhouse.org/country/libya/freedom-world/2023> (käyty 28.11.2023).

GIWPS (Georgetown Institute for Women, Peace and Security) [päiväämätön]. *Mahram: Women’s Mobility in Islam.* <https://giwps.georgetown.edu/wp-content/uploads/2022/08/Mahram-Womens-Mobility-in-Islam.pdf> (käyty 28.11.2023).

HRW (Human Rights Watch)

18.7.2023. *Trapped. How Male Guardianship Policies Restrict Women’s Travel and Mobility in the Middle East and North Africa*. <https://www.hrw.org/report/2023/07/18/trapped/how-male-guardianship-policies-restrict-womens-travel-and-mobility-middle> (käyty 4.12.2023).

2023*. Libya. Events of 2022*. <https://www.hrw.org/world-report/2023/country-chapters/libya> (käyty 27.11.2023).

28.10.2022. *Decree on Libyan Women’s Non-Citizen Children Fails Discrimination Test*. <https://www.hrw.org/news/2022/10/28/decree-libyan-womens-non-citizen-children-fails-discrimination-test> (käyty 27.11.2023).

IFRC (International Federation of Red Cross and Red Crescent Societies) 23.2.2023. *Final report. Libya: Population Movement*. Saatavilla: <https://reliefweb.int/attachments/de41f6f5-cbf6-4daf-894f-06aa17b86e5e/MDRLY002dfr.pdf> (käyty 29.11.2023).

IWPR (Institute for War and Peace Reporting) 2.3.2018. *Libya: The Post-Revolution Pioneers*. <https://iwpr.net/global-voices/print-publications/libya-post-revolution-pioneers/english> (käyty 29.11.2023).

LFJL (Lawyers for Justice in Libya)

19.6.2023. *Eliminating Sexual Violence in Conflict in Libya*. <https://www.libyanjustice.org/news/eliminating-sexual-violence-in-conflict-in-libya> (käyty 4.12.2023).

1.6.2023. *Crushing Liberty: Relentless Restrictions on Libyan Women and Enforced Male Guardianship*. <https://www.libyanjustice.org/news/crushing-liberty-relentless-restrictions-on-libyan-women-and-enforced-male-guardianship> (käyty 4.12.2023).

19.4.2023. *Press Release: Harrowing Accounts of Torture, Rape, and Ill-Treatment Inside Al-Kweifya Prison*. <https://www.libyanjustice.org/news/press-release-harrowing-accounts-of-torture-rape-and-ill-treatment-inside-al-kweifya-prison> (käyty 4.12.2023).

Maahanmuuttovirasto/maatietopalvelu 22.3.2023. *Libya / Gaddafin kannattajat, al-Kani, Burkan al-Ghadab, al-Kikli-militiat, pakkovärväys*. Saatavilla Tellus-maatietoportaalista.

Ministerie van Buitenlandse Zaken

28.2.2023. *General Country of Origin Information Report Libya of February 2023*. [https://www.government.nl/binaries/government/documenten/directives/2023/02/28/general-country-of-origin-information-report-libya-of-february-2023/Country+of+Origin+Information+Report+Libya+February+2023.pdf](https://www.government.nl/binaries/government/documenten/directives/2023/02/28/general-country-of-origin-information-report-libya-of-february-2023/Country%2Bof%2BOrigin%2BInformation%2BReport%2BLibya%2BFebruary%2B2023.pdf) (käyty 29.11.2023).

09/2021. *Algemeen Ambtsbericht Libië*. Saatavilla: <https://www.ecoi.net/en/file/local/2063703/AAB-Libie-september-2021.pdf> (käyty 29.112023).

06/2020. *General Country of Origin Information Report Libya of June 2020*. Saatavilla: <https://www.ecoi.net/en/file/local/2038452/2020_06_MinBZ_NLMFA_COI_Report_Libya_Algemeen_ambtsbericht_Libie.pdf> (käyty 29.11.2023).

NDI (National Democratic Institute) 20.1.2022. *Program Spotlight: Combatting Child Marriage in Libya With The “Not-Before 18” Campaign*. <https://www.ndi.org/our-stories/program-spotlight-combatting-child-marriage-libya-not-18-campaign> (käyty 4.12.2023).

OHCHR (Office of the United Nations High Commissioner for Human Rights)

21.7.2023. *Libya: UN experts alarmed at reports of trafficking in persons, arbitrary detention, enforced disappearances and torture of migrants and refugees*. <https://www.ohchr.org/en/press-releases/2023/07/libya-un-experts-alarmed-reports-trafficking-persons-arbitrary-detention> (käyty 4.12.2023).

19.7.2023. *Libya: Experts troubled by discriminatory policy restricting movement of women and girls travelling abroad*. <https://www.ohchr.org/en/press-releases/2023/07/libya-experts-troubled-discriminatory-policy-restricting-movement-women-and> (käyty 28.11.2023).

UN HRC (United Nations Human Rights Council)

4.5.2023. *Visit to Libya. Report of the Special Rapporteur on violence against women and girls, its causes and consequences, Reem Alsalem*. A/HRC/53/36/Add.2 Saatavilla: <https://reliefweb.int/attachments/8bbedb21-1f79-46af-a56f-574afce95be5/EN.pdf> (käyty 20.11.2023).

20.3.2023. *Report of the Independent Fact-Finding Mission on Libya*. A/HRC/52/83. Saatavilla: <https://www.ecoi.net/en/file/local/2090006/G2304304.pdf> (käyty 29.11.2023).

UNFPA (United Nations Population Fund) 5.7.2021. *UNFPA establishes fourth Women and Girls Safe Space in Libya*. <https://libya.unfpa.org/en/news/unfpa-establishes-fourth-women-and-girls-safe-space-libya> (käyty 29.11.2023).

UNOCHA (United Nations Office for the Coordination of Humanitarian Affairs) & REACH & Libya Inter-Sector Coordination Group 5/2022. *2021 Multi-Sector Needs Assessment. Libyan Population*. Saatavilla: <https://www.ecoi.net/en/file/local/2073499/REACH_LBY_report_LBY2105a_May2022.pdf> (käyty 29.11.2023).

UNSC (United Nations Security Council) 15.9.2023. *Final report of the Panel of Experts established pursuant to resolution 1973 (2011) concerning Libya*. Saatavilla: <https://www.ecoi.net/en/file/local/2098206/N2323461.pdf> (käyty 4.12.2023).

UNSMIL (United Nations Support Mission in Libya) 8.3.2022. *United Nations in Libya Statement on the International Women’s Day*. <https://unsmil.unmissions.org/united-nations-libya-statement-international-women%E2%80%99s-day> (käyty 29.11.2023).

UN Women 01/2020. *The Economic and Social Impact of Conflict on Libyan Women*. <https://arabstates.unwomen.org/sites/default/files/Field%20Office%20Arab%20States/Attachments/Publications/2020/04/COVID-19%20in%20Libya/Libya%20report%20English.pdf> (käyty 27.11.2023).

USDOS (United States Department of State)

2023a. *2022 Country Reports on Human Rights Practices: Libya*. <https://www.state.gov/wp-content/uploads/2023/03/415610_LIBYA-2022-HUMAN-RIGHTS-REPORT.pdf> (käyty 27.11.2023).

2023b. *2023 Trafficking in Persons Report: Libya*. <https://www.state.gov/reports/2023-trafficking-in-persons-report/libya/> (käyty 28.11.2023).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. YK:n ihmisoikeusneuvosto julkaisi 4.5.2023 raportin naisten ja tyttöjen oikeuksien tilanteesta ja heihin kohdistuvasta väkivallasta Libyassa. Raportti perustuu naisiin ja tyttöihin kohdistuvan väkivallan erityisraportoijan Reem Alsalemin vierailuun Libyassa joulukuussa 2022. [↑](#footnote-ref-1)
2. UN HRC 4.5.2023, para 13–14; alaviite 4. [↑](#footnote-ref-2)
3. UN HRC 4.5.2023, para 15–17. [↑](#footnote-ref-3)
4. UN HRC 4.5.2023, para 19–21. [↑](#footnote-ref-4)
5. USDOS 2023, s. 36. [↑](#footnote-ref-5)
6. UN HRC 4.5.2023, para 25–26. [↑](#footnote-ref-6)
7. HRW 2023. [↑](#footnote-ref-7)
8. UN Women 01/2020, s. 25. [↑](#footnote-ref-8)
9. UN HRC 4.5.2023, para 25–26; USDOS 2023, s. 36. [↑](#footnote-ref-9)
10. USDOS 2023, s. 36. [↑](#footnote-ref-10)
11. UN HRC 4.5.2023, para 25–26. [↑](#footnote-ref-11)
12. UN HRC 4.5.2023, para 26; USDOS 2023, s. 36. [↑](#footnote-ref-12)
13. USDOS 2023, s. 37. [↑](#footnote-ref-13)
14. UN HRC 4.5.2023, para 27. [↑](#footnote-ref-14)
15. UN HRC 20.3.2023, para 86. [↑](#footnote-ref-15)
16. USDOS 2023, s. 32; HRW 28.10.2022. [↑](#footnote-ref-16)
17. HRW 28.10.2022. [↑](#footnote-ref-17)
18. HRW 28.10.2022. [↑](#footnote-ref-18)
19. YK:n ihmisoikeusneuvoston päätöksellä 50/23 perustettu itsenäinen tiedonhankintaoperaatio (Independent Fact-Finding Mission), joka tutkii Libyassa vuodesta 2016 lähtien tapahtuneita kansainvälisten ihmisoikeuksia ja kansainvälisen humanitaarisen oikeuden loukkauksia. [↑](#footnote-ref-19)
20. UN HRC 20.3.2023, para 78. [↑](#footnote-ref-20)
21. HRW 28.10.2022. [↑](#footnote-ref-21)
22. USDOS 2023, s. 38. [↑](#footnote-ref-22)
23. UN Women 01/2020, s. 25. [↑](#footnote-ref-23)
24. UN HRC 4.5.2023, para 46. [↑](#footnote-ref-24)
25. NDI 20.1.2022. [↑](#footnote-ref-25)
26. UN HRC 4.5.2023, para 39. [↑](#footnote-ref-26)
27. UN HRC 4.5.2023, A–G. [↑](#footnote-ref-27)
28. UN HRC 4.5.2023, para 44–46. [↑](#footnote-ref-28)
29. UN HRC 4.5.2023, para 42. [↑](#footnote-ref-29)
30. UN HRC 4.5.2023, para 43. [↑](#footnote-ref-30)
31. Sotamarsalkka Khalifa Haftarin johtamat useista eri aseellisista ryhmistä koostuvat joukot. [↑](#footnote-ref-31)
32. Amnesty International kuvaa ISAn toimivan Tripolissa ja olevan nimellisesti GNU:n alaisuudessa. Sitä johtaa militiajohtaja Lofti al-Harari. Amensty International 23.3.2022. Huom. Itä-Libyassa toimii myös ISA-nimellä (Internal Security Apparatus) kulkeva LNA:n alainen ryhmä. Ks. tarkemmin alla. [↑](#footnote-ref-32)
33. Tunnetaan mm. myös nimellä ”Rada-joukot”. YK:n mukaan ryhmästä käytetään nykyään nimeä DACOT (Deterrence Apparatus for Combating Organized Crime and Terrorism). UNSC 15.9.2023, s. 71. [↑](#footnote-ref-33)
34. UN HRC 20.3.2023, para 83. [↑](#footnote-ref-34)
35. USDOS 2023, s. 36. [↑](#footnote-ref-35)
36. Freedom House, G3. [↑](#footnote-ref-36)
37. UN HRC 20.3.2023, para 75. [↑](#footnote-ref-37)
38. UNFPA 5.7.2021. [↑](#footnote-ref-38)
39. UN HRC 4.5.2023, para 26. [↑](#footnote-ref-39)
40. USDOS 2023, s. 37. [↑](#footnote-ref-40)
41. UN HRC 4.5.2023, para 56. [↑](#footnote-ref-41)
42. Lähteessä Kaniyat-militiaan viitataan nimellä ”Ninth Brigade”. Myös ns. 9. prikaatiksi kutsuttua Kaniyat-militiaa on käsitelty 22.3.2023 päivätyssä kyselyvastauksessa. Maahanmuuttovirasto/maatietopalvelu 22.3.2023. [↑](#footnote-ref-42)
43. Al-Borosi surmattiin vuonna 2020 kahden aseistautuneen miehen toimesta Bengasissa. Hän oli edeltävänä päivänä ilmoittanut 70 000 seuraajalleen sosiaalisessa mediassa, että paljastaisi tietoa Khalifa Haftarin pojasta Saddam Haftarista. UN HRC 20.3.2023, para 81. [↑](#footnote-ref-43)
44. Sergiwa kaapattiin kotoaan Bengasista 20–32 aseistautuneen miehen toimesta. Sergiwa oli edeltävänä päivänä kritisoinut LNA:n hyökkäystä Tripoliin. Bengasi on LNA:n ja sen johtajan Khalifa Haftarin kontrollissa, ja YK:n itsenäisen tiedonhankintaoperaation näkemyksen mukaan LNA:n korkeimman johdon olisi pitänyt tietää Sergiwan kaappauksesta ja hänen kohtalostaan. UN HRC 20.3.2023, para 80. [↑](#footnote-ref-44)
45. UN HRC 4.5.2023, para 50–51. [↑](#footnote-ref-45)
46. UN HRC 4.5.2023, para 68. [↑](#footnote-ref-46)
47. UN HRC 4.5.2023, para 52. [↑](#footnote-ref-47)
48. LFJL 19.4.2023. [↑](#footnote-ref-48)
49. ISAn muodostaa joukko vaikutusvaltaisia aseellisia ryhmiä itäisessä Libyassa, jotka toimivat LNA:n alaisuudessa. Amnesty Internationalin mukaan ISA on syyllistynyt vakaviin ihmisoikeusloukkauksiin hiljentääkseen kriitikkoja ja vastustajiaan. Ks. tarkemmin Amnesty International 6.8.2021. Ei pidä sekoittaa Länsi-Libyassa toimivaan Lofti Hararin johtamaan ISAan (Internal Security Agency). Ks. tarkemmin yllä. [↑](#footnote-ref-49)
50. Sotamarsalkka Khalifa Haftarin poika johtaa Tariq Ben Ziyad -militiaa. Amensty internatioalin mukaan TBZ on rutiininomaisesti kohdistanut oikeudenloukkauksia tuhansiin oletettujen LNA:n kriitikoihin ja vastustajiin. Ks. tarkemmin Amnesty International 19.12.2022. [↑](#footnote-ref-50)
51. LFJL 19.4.2023. [↑](#footnote-ref-51)
52. USDOS 2023, s. 8. [↑](#footnote-ref-52)
53. USDOS 2023b. Raportissa viitataan myös kansainvälisen järjestön arvioon, jonka mukaan 67 % Libyan kautta kulkevista siirtolaisnaisista kokee ihmiskaupan tunnusmerkit täyttävää hyväksikäyttöä ja kaltoinkohtelua. [↑](#footnote-ref-53)
54. OHCHR 21.7.2023. [↑](#footnote-ref-54)
55. USDOS 2023b. [↑](#footnote-ref-55)
56. OHCHR 21.7.2023. [↑](#footnote-ref-56)
57. UN Women 01/2020, s. 25; Al-Araby al-Jadid 5.1.2023; BBC 14.6.2011; Amnesty International 2015; UN HRC 20.3.2023, para 75. [↑](#footnote-ref-57)
58. UN Women 01/2020, s. 25. [↑](#footnote-ref-58)
59. UN HRC 4.5.2023. [↑](#footnote-ref-59)
60. HRW 2023. [↑](#footnote-ref-60)
61. Ks. esim. Al-Araby al-Jadid 5.1.2023; BBC 14.6.2011; Amnesty International 2015; UN HRC 20.3.2023, para 75. [↑](#footnote-ref-61)
62. BBC 14.6.2011. [↑](#footnote-ref-62)
63. Amnesty International 2015. [↑](#footnote-ref-63)
64. UN HRC 20.3.2023, para 75. [↑](#footnote-ref-64)
65. Al-Araby al-Jadid 5.1.2023. [↑](#footnote-ref-65)
66. Al-Araby al-Jadid 5.1.2023. [↑](#footnote-ref-66)
67. Al-Araby al-Jadid 5.1.2023. [↑](#footnote-ref-67)
68. UN HRC 20.3.2023, para 82. [↑](#footnote-ref-68)
69. LFJL 19.6.2023. [↑](#footnote-ref-69)
70. Amnesty International 2023, s. 237–238. [↑](#footnote-ref-70)
71. UN HRC 4.5.2023, para 28–29. [↑](#footnote-ref-71)
72. UN HRC 4.5.2023, para 36. [↑](#footnote-ref-72)
73. UN HRC 4.5.2023, para 40. [↑](#footnote-ref-73)
74. UN HRC 4.5.2023, para 41. [↑](#footnote-ref-74)
75. UN Women 01/2020, s. 61. [↑](#footnote-ref-75)
76. UN Women 01/2020, s. 62. [↑](#footnote-ref-76)
77. Ministerie van Buitenlandse Zaken 28.2.2023, s. 51. [↑](#footnote-ref-77)
78. UN HRC 20.3.2023, para 86. [↑](#footnote-ref-78)
79. UNFPA 5.7.2021. [↑](#footnote-ref-79)
80. Freedom House 2023, B4. [↑](#footnote-ref-80)
81. USDOS 2023, s. 32. [↑](#footnote-ref-81)
82. USDOS 2023, s. 38. [↑](#footnote-ref-82)
83. Ministerie van Buitenlandse Zaken 28.2.2023, s. 50–51. [↑](#footnote-ref-83)
84. UNSMIL 8.3.2022. [↑](#footnote-ref-84)
85. UN HCR 20.3.2022, para 74. [↑](#footnote-ref-85)
86. Chatham House/Ramali & Eaton 15.6.2020. [↑](#footnote-ref-86)
87. Chatham Housen raportissa Morality Crimes Unitin kuvataan olevan idässä (Tobrukissa) toimineeseen hallitukseen kytköksissä oleva salafijohtoinen ryhmä, jolla on hyvin konservatiivinen näkemys uskonnollisesta ja sosiaalisesta elämästä. Chatham House/Ramali & Eaton 15.6.2020. [↑](#footnote-ref-87)
88. Chatham House/Ramali & Eaton 15.6.2020. [↑](#footnote-ref-88)
89. UN Women 01/2020, s. 26. [↑](#footnote-ref-89)
90. Raportissa raportoidaan kvantitatiivisen ja kvalitatiivisen tutkimuksen tulokset. Tutkimusta tehtiin kahdeksalla alueella Libyassa: Tripolissa, Bengasissa, Misratassa, Sebhassa, Sabrathassa, Ajdabiyassa, Sirtessä, ja Zuwarassa. Tutkimukseen sisältyi 986 libyalaiselle (699 naista ja 287 miestä) tehty kyselytutkimus heinä-elokuussa 2018. [↑](#footnote-ref-90)
91. UN Women 01/2020, s. 30–31, taulukko 2. [↑](#footnote-ref-91)
92. Peaceful Change Initiative 02/2022, s. 14. [↑](#footnote-ref-92)
93. Raporttia varten tehtiin mm. haastatteluja Tobrukissa, Ajdabiyassa, Sebhassa, Ubarissa, Zlitenissä ja Bani Walidissa. [↑](#footnote-ref-93)
94. Peaceful Change Initiative 02/2022, s. 22. [↑](#footnote-ref-94)
95. UN Women 01/2020, s. 31. [↑](#footnote-ref-95)
96. UN Women 01/2020, s. 35. [↑](#footnote-ref-96)
97. UN Women 01/2020, s. 43. [↑](#footnote-ref-97)
98. UN Women 01/2020, s. 45–46. [↑](#footnote-ref-98)
99. OHCHR 19.7.2023; LFJL 1.6.2023; HRW 18.7.2023. [↑](#footnote-ref-99)
100. Islamissa lähisukulainen, jonka kanssa ei voi mennä naimisiin. GIWPS [päiväämätön]. [↑](#footnote-ref-100)
101. OHCHR 19.7.2023. [↑](#footnote-ref-101)
102. LFJL 1.6.2023. [↑](#footnote-ref-102)
103. HRW 18.7.2023. [↑](#footnote-ref-103)
104. HRW 18.7.2023. [↑](#footnote-ref-104)
105. UN Women 01/2020, s. 53. [↑](#footnote-ref-105)
106. HRW 18.7.2023. [↑](#footnote-ref-106)
107. HRW 18.7.2023. [↑](#footnote-ref-107)
108. HRW 18.7.2023. [↑](#footnote-ref-108)
109. Ministerie van Buitenlandse Zaken 28.2.2023, s. 50–51. [↑](#footnote-ref-109)
110. UN Women 01/2020, s. 53, 55. [↑](#footnote-ref-110)
111. Chatham House/Ramali & Eaton 15.6.2020. [↑](#footnote-ref-111)
112. Chatham House/Ramali & Eaton 15.6.2020. [↑](#footnote-ref-112)
113. Chatham House/Ramali & Eaton 15.6.2020. [↑](#footnote-ref-113)
114. USDOS 2023, s. 37. [↑](#footnote-ref-114)
115. USDOS 2023, s. 37. [↑](#footnote-ref-115)
116. USDOS 2023, s. 37. [↑](#footnote-ref-116)
117. UN HRC 4.5.2023, para 54. [↑](#footnote-ref-117)
118. IFRC 23.2.2023, [s. 3/10]; Freedom House 2023, F4. [↑](#footnote-ref-118)
119. Freedom House 2023, F4. [↑](#footnote-ref-119)
120. IFRC 23.2.2023, [s. 3/10]. [↑](#footnote-ref-120)
121. Alankomaiden ulkoministeriön vuoden 2023 Libya-raportissa ei käsitellä tarkemmin yksinäisten naisten asemaa, mutta teemaa on käsitelty enemmän vuoden 2020 ja 2021 raporteissa. Näitä vanhempia raportteja on käsitelty tässä kyselyvastauksessa lähinnä yksinäisten naisten asemaan liittyen. [↑](#footnote-ref-121)
122. Ministerie van Buitenlandse Zaken 6/2020, s. 56. [↑](#footnote-ref-122)
123. Ministerie van Buitenlandse Zaken 09/2021, s. 55. [↑](#footnote-ref-123)
124. Ministerie van Buitenlandse Zaken 09/2021, s. 55–56. [↑](#footnote-ref-124)
125. Ministerie van Buitenlandse Zaken 09/2021, s. 56. [↑](#footnote-ref-125)
126. Esim. Ministerie van Buitenlandse Zaken 28.2.2023, s. 50–51; Ministerie van Buitenlandse Zaken 6/2020, s. 56; UN Women 01/2020, s. 53; Chatham House/Ramali & Eaton 15.6.2020. [↑](#footnote-ref-126)
127. Ministerie van Buitenlandse Zaken 28.2.2023, s. 50–51. [↑](#footnote-ref-127)
128. UN HRC 4.5.2023, para 11. [↑](#footnote-ref-128)
129. UN Women 01/2020, s. 47. [↑](#footnote-ref-129)
130. UN Women 01/2020, s. 25. [↑](#footnote-ref-130)
131. IWPR 2.3.2018, s. 20. [↑](#footnote-ref-131)
132. UNOCHA et al. 5/2022, s. 24. [↑](#footnote-ref-132)
133. UNOCHA et al. 5/2022, s. 34. [↑](#footnote-ref-133)
134. UNOCHA et al. 5/2022, s. 33. [↑](#footnote-ref-134)